Rut 3 AKCB - Matteus 3 LB\nRut Wɔ Awiporowbea\n1Da bi Naomi ka kyerɛɛ Rut se, “Me babea, bere adu sɛ mehwehwɛ ofi a wobɛtena mu na wubenya nea ehia wo biara. 2Boas yɛ yɛn busuani pɛɛ na wayɛ adɔe mmoroso sɛ wama wo ne nʼadwumayɛfo aboaboa atoko ano. Anadwo yi, obehuhuw atoko so wɔ awiporowbea hɔ. 3Enti yɛ nea merekyerɛ wo yi. Guare na tutu aduhuam gu wo ho na fa wo ntade pa bi hyɛ. Afei, kɔ awiporowbea hɔ, nanso mma Boas nhu wo kosi sɛ obedidi awie. 4Hwɛ na hu baabi a ɔda hɔ yiye, afei, kɔ na koyi ne nan ho nkataho na da hɔ. Ɔbɛka nea ɔpɛ sɛ woyɛ akyerɛ wo.”\n5Rut kae se, “Biribiara a wobɛka akyerɛ me sɛ menyɛ no, mɛyɛ.” 6Enti ɔkɔɔ awiporowbea hɔ anadwo no, na ɔyɛɛ nea nʼase kyerɛɛ no no mu biara.\n7Boas didi wiee no a ne honhom aba ne ho no, ɔkyeaa ne ho too atoko mmoano no ho, na ɔfaa mu dae. Rut yɛɛ nwaa koyii ne nan ho nkataho na ɔdaa hɔ. 8Anadwo dasum no, Boas bɔɔ pitiri dan ne ho. Ɛyɛɛ no nwonwa sɛ ohuu sɛ ɔbea da ne nan ase.\n9Obisae se, “Na hena ni?”\nObuae se, “Ɛyɛ me wo somfo Rut. Trɛw3.9 Trɛw a obi trɛw nʼatade ano de gu ɔbea so no kyerɛ aware ho bammɔ. wo nkataso no mu kakra gu me so na woyɛ mʼabusua gyefo.”\n10Na Boas kae se, “Awurade nhyira wo, me babea! Worekyerɛ abusua dɔ a bi mmaa da sɛ woankodi aberantewa bi akyi, sɛ ɔwɔ sika anaa ɔyɛ ohiani. 11Afei, me babea, mma hwee nhaw wo. Mɛyɛ nea ehia wo nyinaa. Me kurow yi mu nnipa nyinaa nim sɛ woyɛ ɔbea a wudi wo ho ni. 12Nanso akwanside baako wɔ hɔ. Ɛyɛ nokware turodoo sɛ meyɛ mo abusua agyefo mu baako de, nanso ɔbarima foforo bi wɔ hɔ a ɔyɛ obusuani titiriw sen me. 13Tena ha anadwo yi na sɛ ade kye a, me ne no bɛkasa. Sɛ ɛyɛ ne pɛ sɛ obegye wo a, ɛno de ma ho kwan na ɔnware wo. Na sɛ ɛnyɛ ne pɛ nso a, ɛno de, ɔkwan biara so, sɛ Awurade te ase yi, mɛware wo! Enti da ha ma ade nkye.”\n14Enti Rut daa ne nan ho kosii adekyee nanso ɔsɔree ansa na anim tetew. Na Boas ka kyerɛɛ no se, “Ɛnsɛ sɛ obi hu sɛ ɔbea bi bɛdaa awiporowbea ha.”\n15Boas toaa so kae se, “Fa wʼatade nguguso no bra na trɛw mu.” Ɔsesaw atoko no susukoraa asia guu mu na ɔboaa no ma ɔde hyɛɛ nʼakyi. Na Boas san kɔɔ kurow no mu.\n16Rut baa nʼase Naomi nkyɛn no, obisaa no se, “Me babea, ekosii dɛn?”\nRut kaa biribiara a Boas yɛ maa no no kyerɛɛ Naomi, 17na ɔtoaa so se, “Ɔmaa me atoko susukoraa asia kae se, ‘Mfa nsapan nkɔ wʼase nkyɛn.’ ”\n18Afei, Naomi kae se, “Me ba, twɛn kosi sɛ wubehu nea ebesi. Ɔbarima no renna so kosi sɛ asɛm no besi nnɛ yi ara.”\nAKCB : Rut 3


Petro de amanneɛbɔ kɔmaa asomafo no (1-18)\nBarnaba ne Saul kɔɔ Antiokia a ɛwɔ Siria (19-26)\nBere a edi kan a wɔfrɛɛ asuafo no Kristofo (26)\nAgabo hyɛɛ nkɔm sɛ ɔkɔm bɛba (27-30)\n11 Na asomafo no ne anuanom a wɔwɔ Yudea no tee sɛ amanaman mufo nso agye Onyankopɔn asɛm no. 2 Enti bere a Petro foro baa Yerusalem no, wɔn a wɔka sɛ nkurɔfo ntwa twetia*+ no fii ase kasa tiaa no.* 3 Wɔka kyerɛɛ no sɛ: “Woakɔ nnipa a wontwaa wɔn twetia* fi ne wɔn akodidi.” 4 Ɛnna Petro fii ase kyerɛkyerɛɛ asɛm no mu nyinaa kyerɛɛ wɔn. Ɔkae sɛ: 5 “Ná mewɔ Yopa kurow mu rebɔ mpae, ɛnna minyaa anisoadehu bi. Mihui sɛ biribi* resian fi soro te sɛ ntama* kɛse bi a wokurakura anoano anan regyaagyaa mu fi soro, na ɛbaa me nkyɛn.+ 6 Bere a mehwɛɛ mu yiye no, mihuu asaase so mmoa a wɔn nan yɛ anan ne nkekaboa ne awɔ ne nketew* ne ewim nnomaa. 7 Metee nso sɛ ɛnne bi reka akyerɛ me sɛ: ‘Petro, sɔre, kum bi na di!’ 8 Ɛnna mekae sɛ: ‘Daabida, Awurade, efisɛ biribi a ɛho agu fĩ anaa ɛho ntew biara nkɔɔ m’anom da.’ 9 Ɛnne a efi soro no kae ne mprenu so sɛ: ‘Nneɛma a Onyankopɔn atew ho no, nka sɛ ɛho agu fĩ.’ 10 Eyi kɔɔ so mprɛnsa, na wɔtwee biribiara san kɔɔ ɔsoro. 11 Afei nso, saa bere no ara, mmarima baasa begyinaa ofi a yɛte mu no ano. Ná wɔasoma wɔn fi Kaesarea sɛ wɔmmra me nkyɛn.+ 12 Ɛnna honhom no ka kyerɛɛ me sɛ me ne wɔn nkɔ, na memmma m’adwenem nnyɛ me naa koraa. Na anuanom baasia yi nso ne me kɔe, na yewuraa ɔbarima no fi. 13 “Ɔka kyerɛɛ yɛn sɛ ohuu ɔbɔfo sɛ ogyina ne fi reka sɛ: ‘Soma mmarima ma wɔnkɔ Yopa, na wɔnkɔfrɛ Simon a wɔfrɛ no Petro no mmra,+ 14 na ɔbɛkyerɛ wo nea wo ne wo fifo nyinaa yɛ a, mubenya nkwa.’ 15 Na bere a mifii ase sɛ merekasa no, honhom kronkron baa wɔn so sɛnea yɛn nso, ɛbaa yɛn so mfiase no.+ 16 Ɛnna mekaee asɛm a na Awurade taa ka no. Ná ɔka sɛ: ‘Yohane de, nsu na ɔde bɔɔ asu,+ na mo de, wɔde honhom kronkron bɛbɔ mo asu.’+ 17 Enti, akyɛde a Onyankopɔn de ma kwa a ɔde maa yɛn a yɛagye Awurade Yesu Kristo adi no, sɛ ɔde akyɛde koro no ara bi ama wɔn a, mene hena a metumi asiw Onyankopɔn kwan?”+ 18 Bere a wɔtee eyinom no, wɔne no antwe bio,* na wɔhyɛɛ Onyankopɔn anuonyam. Wɔkae sɛ: “Ɛnde na Onyankopɔn abue kwan ama amanaman mufo nso sɛ wɔnsakra wɔn adwene sɛnea ɛbɛyɛ a wobenya nkwa.”+ 19 Na asuafo a amanehunu a ɛbae wɔ Stefano wu akyi nti wɔbɔ hwetee no,+ wɔkɔe ara kɔfaa Foinike ne Kipro ne Antiokia. Nanso Yudafo nko ara na wɔkaa asɛm no kyerɛɛ wɔn.+ 20 Nso wɔn mu bi a wofi Kipro ne Kirene baa Antiokia, na wofii ase ne wɔn a wɔka Greek kasa no kasae, na wɔkaa Awurade Yesu ho asɛmpa kyerɛɛ wɔn. 21 Bio nso, na Yehowa* nsa ka wɔn ho, na nnipa pii bɛyɛɛ gyidifo, na wɔdan baa Awurade nkyɛn.+ 22 Na asafo a ɛwɔ Yerusalem no tee wɔn ho asɛm, na wɔsomaa Barnaba+ ma ɔkɔe ara koduu Antiokia. 23 Bere a oduu hɔ a ohuu Onyankopɔn adom no, odii ahurusi, na ofii ase hyɛɛ wɔn nyinaa nkuran sɛ wɔnkɔ so mfi wɔn koma nyinaa mu ntie Awurade.*+ 24 Ná Barnaba yɛ onipa pa, na na honhom kronkron ne gyidi ayɛ no ma. Ɛno nti, nnipadɔm bebree begyee Awurade dii.*+ 25 Enti ɔkɔɔ Tarso kɔhwehwɛɛ Saul denneennen.+ 26 Bere a ohuu no no, ɔde no baa Antiokia. Na wɔde afe mua ne wɔn hyiaam wɔ asafo no mu, na wɔkyerɛkyerɛɛ nnipadɔm pii. Na Antiokia na wɔnam Onyankopɔn akwankyerɛ so dii kan frɛɛ asuafo no* Kristofo.+ 27 Saa nna no mu no, adiyifo+ bi fi* Yerusalem baa Antiokia. 28 Ɛnna adiyifo no baako a wɔfrɛ no Agabo+ sɔree, na ɔnam honhom no so hyɛɛ nkɔm sɛ ɔkɔm kɛse bi reba asaase nyinaa so.+ Na ampa ara, ɛbaa mu wɔ Klaudio bere so. 29 Enti asuafo no yɛɛ adwene sɛ, nea obiara betumi biara,+ ɔde bɛba ama wɔde akɔboa*+ anuanom a wɔwɔ Yudea no. 30 Enti wɔyɛɛ saa, na wɔde somaa Barnaba ne Saul+ ma wɔde* kɔmaa mpanyimfo no.\n^ Anaa “wɔn a wɔtaa twetiatwa akyi.”\n^ Anaa “ne no nyaa akasakasa.”\n^ Anaa “wontwaa wɔn dua.”\n^ Anaa “nwera.”\n^ Nt., “wɔyɛɛ dinn.”\n^ Anaa “wonsi wɔn adwene pi na wɔmmata Awurade ho.”\n^ Anaa “bɛkaa Awurade ho.”\n^ Anaa “wodii kan too asuafo no din sɛ.”\n^ Anaa “sian fii.”\n^ Anaa “wɔde akɔsom.”\n^ Anaa “wɔde faa Barnaba ne Saul nsa so.”


5 Afei anuanom, nna ne mmere no ho de,+ enhia sɛ wɔkyerɛw biribiara brɛ mo. 2 Na mo ankasa munim yiye sɛ Yehowa da+ no reba sɛnea ɔkorɔmfo ba anadwo no ara pɛ.+ 3 Sɛ enya ba sɛ wɔreka+ sɛ: “Asomdwoe+ ne dwoodwoo!” a, mpofirim ara na ɔsɛe+ bɛba wɔn so sɛnea awoko yaw ba ɔbea a ɔyem so;+ na wɔrentumi nguan ɔkwan biara so.+ 4 Nanso, mo anuanom, munni sum mu,+ monte sɛ akorɔmfo+ na saa da no abɛto mo mpofirim, 5 efisɛ mo nyinaa yɛ hann mma+ ne adekyee mma.+ Yɛnyɛ adesae anaa esum dea.+ 6 Ne saa nti, mommma yɛnnna+ te sɛ wɔn a aka no,+ na mmom momma yɛnwɛn+ na yɛn ani nna hɔ.+ 7 Efisɛ wɔn a wɔda+ no taa da anadwo,+ na wɔn a wɔbow nsa no taa bow anadwo. 8 Nanso yɛn a yɛyɛ adekyee dea no, yɛmma yɛn ani nna hɔ, na yɛnhyɛ gyidi+ ne ɔdɔ nkatabo+ ne nkwagye anidaso+ no sɛ dade kyɛw;+ 9 efisɛ Onyankopɔn anyi yɛn amma abufuw,+ na mmom oyii yɛn sɛ yɛmfa Awurade Yesu Kristo+ so nnya nkwa.+ 10 Owu maa yɛn,+ sɛnea ɛbɛyɛ a sɛ yɛn ani gu so oo, sɛ yɛada oo, yɛne no bɛtena nkwa mu.+ 11 Enti monkɔ so nkyekye mo ho mo ho werɛ na monhyehyɛ mo ho den,+ sɛnea moreyɛ no ara.+ 12 Afei anuanom, yɛsrɛ mo sɛ momfa obu mma wɔn a wɔyɛ adwumaden wɔ mo mu na wodi mo anim+ wɔ Awurade mu na wotu mo fo no; 13 na momfa nidi soronko mma wɔn ɔdɔ mu esiane adwuma a wɔreyɛ no nti.+ Mo ne mo ho mo ho ntena asomdwoe mu.+ 14 Bere koro no ara mu no, anuanom, yetu mo fo sɛ monkasa nkyerɛ wɔn a wɔnenam basabasa,+ monkyekye akra a wɔahaw werɛ,+ mommoa wɔn a wɔyɛ mmerɛw, munnya abodwokyɛre+ mma nnipa nyinaa. 15 Monhwɛ na obi amfa bɔne antua obi bɔne so ka,+ na mmom bere nyinaa monhwehwɛ nea eye mma mo ho mo ho ne afoforo nyinaa.+ 16 Mo ani nnye bere nyinaa.+ 17 Munnnyae mpaebɔ da.+ 18 Biribiara mu momfa aseda mma.+ Eyi na Onyankopɔn pɛ wɔ mo fam Kristo Yesu mu. 19 Munnnum honhom no gya no.+ 20 Mummmu nkɔmhyɛsɛm animtiaa.+ 21 Monsɔ ade nyinaa nhwɛ;+ munkura nea eye mu pintinn.+ 22 Montwe mo ho mfi bɔne biara ho.+ 23 Asomdwoe Nyankopɔn+ no ara ntew mo ho koraa.+ Na wɔnkora mo honhom ne mo kra ne mo nipadua so mma enni mũ akwan nyinaa so, sɛnea asɛm remma ho yɛn Awurade Yesu Kristo mmae mu.+ 24 Nea ɔrefrɛ mo no yɛ ɔnokwafo, na ɔbɛyɛ nso. 25 Anuanom, monkɔ so mmɔ mpae mma yɛn.+ 26 Momfa mfewano kronkron nkyiakyia anuanom nyinaa.+ 27 Mehyɛ mo wɔ Awurade mu sɛ monkenkan krataa yi nkyerɛ anuanom nyinaa.+ 28 Yɛn Awurade Yesu Kristo adom+ nka mo.


Wotuu Wɔn Ho Mae Koraa—Wɔ Afrika Atɔe | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Myanmar Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nWotuu Wɔn Ho Mae Koraa—Wɔ Afrika Atɔe\nPASCAL fi Côte d’Ivoire, na baabi a wɔtetee no deɛ, ohia nko ara. Enti na ɔpɛ sɛ odi yiye daakye. Ná ɔbɔ akuturuku nanso na ɛyɛ mfikyiri-mfikyiri deɛ no bi. Enti ɛyɛ a na odwen ho sɛ, ‘Ɛhe koraa na mekɔ a, megye din wɔ akuturukubɔ mu na manya sika?’ Bere a odii bɛyɛ mfe 25 no, ohui sɛ ɛsɛ sɛ ɔde n’ani kyerɛ Europa. Nanso na onni nkrataa biara a ɔde bɛkɔ, enti na ɛsɛ sɛ ɔfa kwatikwan so kɔ.\nAfe 1998, bere a Pascal dii mfe 27 no, ofii n’akwantu no ase. Ofi Côte d’Ivoire besii Ghana, na otwaam kɔɔ Togo faa hɔ kosii Benin, na afei okoduu Niger kurow bi a wɔfrɛ no Birni Nkonni. Efi ha rekɔ deɛ, na akwantu no yɛ hu papaapa. Ná ɔbɛforo lɔre atwa Sahara anhweatam no akɔ atifi fam akodu Mediterranea Po no ho. Afei ɔbɛfa hyɛmma atwa po no akɔ Europa. Saa na na wabɔ ne tirim pɔw, nanso nneɛma abien bi sii wɔ Niger maa ne nsusuwii kaa ne tirim.\nNea edi kan, ne ho sika sae. Nea ɛto so abien, ohyiaa ɔkwampaefo bi a ɔde Noé, na ɔne no fii ase suaa Bible. Nea osuae no kaa ne koma paa ma enti nea esi n’ani so wɔ abrabɔ mu sesae; ɔde honhom fam nneɛma sii honam fam de anan. Pascal bɔɔ asu December 1999. N’ani sɔɔ nea Yehowa yɛ maa no no. Enti afe 2001 mu no, ofii akwampae adwuma ase wɔ Niger. Saa ɔman no ara mu na osuaa nokware no. Ɔte nka sɛn wɔ ne som adwuma ho? Ɔkae sɛ, “Afei paa na me koma atɔ me yam wɔ asetenam!”\nWONYAA AKOMATƆYAM WƆ AFRIKA\nNnipa pii ahu sɛ, sɛ wobenya akomatɔyam paa wɔ asetenam a, ɛsɛ sɛ wotu wɔn ho ma yɛ pii wɔ ɔsom adwuma no mu sɛnea Pascal yɛe no. Eyi nti ebinom atu afi Europa kɔ Afrika, na wɔreka asɛm no wɔ baabi a adawurubɔfo nnɔɔso. Nokwasɛm ne sɛ, Adansefo bɛyɛ 65 fi Europa akɔtena Afrika Atɔe reka asɛmpa no wɔ Benin, Burkina Faso, Niger, ne Togo. * Adansefo yi adi fi mfe 17 kosi mfe 70. Dɛn na ɛkaa wɔn ma wɔde nneɛma bɔɔ afɔre saa? Dɛn na afi mu aba?\nAnne-Rakel a ofi Denmark kae sɛ: “Ná m’awofo yɛ asɛmpatrɛwfo wɔ Senegal. Daa na wɔka asɛmpatrɛw adwuma no ho asɛmpa, na wɔreka a, mihu sɛ wɔn ani gye ho paa. Eyi nyinaa nti na mepɛ sɛ midi wɔn anammɔn akyi.” Bɛyɛ mfe 15 ni na Anne-Rakel tu kɔtenaa Togo; saa bere no na wadi mfe 20 ne kakra. Ɔwɔ mum kasa asafo bi mu. Gyinae a osii no kaa afoforo sɛn? Ɔkae sɛ: “Akyiri yi me nuabea ketewa ne me nuabarima dii m’akyi baa Togo.”\nAurele fi France; ɔyɛ barima warefo a wadi mfe 70. Ɔkae sɛ: “Mfe anum ni a mekɔɔ pɛnhyen. Ná mewɔ nneɛma abien a metumi ayɛ mu biako—sɛ́ mɛtena France asom Yehowa nkakrankakra kosi sɛ Paradise bɛba anaasɛ metu me ho ayɛ pii wɔ ɔsom adwuma no mu.” Emu nea ɛwɔ he na Aurele yɛe? Otuu ne ho yɛɛ pii. Bɛyɛ mfe abiɛsa ni na ɔne ne yere Albert-Fayette tu kɔɔ Benin. Aurele kae sɛ, “Yɛayi yɛn yam resom Yehowa wɔ ha, na mihu sɛ ɛno ara ne ade a mfaso wɔ so paa.” Ɔde kaa ho sɛ: “Anikasɛm, yɛn asasesin no fã bi wɔ mpoano, na sɛ yɛnam hɔ a na ayɛ sɛnea menam Paradise.”\nClodomir ne ne yere Lysiane tu fii France kɔɔ Benin. Wɔanya mfe 16 wɔ hɔ. Mfiase no na wɔfe wɔn abusuafo ne wɔn nnamfo paa wɔ France. Sɛ wɔhwɛ Benin asetena a, na wosuro sɛ anhwɛ a na wɔantumi antena hɔ. Nanso sɛɛ na eyi nyɛ ɔhaw koraa; wɔn ani gyei ankasa. Clodomir kae sɛ: “Mfe 16 a yɛadi wɔ ha no, anyɛ yiye koraa no afe biara yetumi boa onipa biako ma obegye nokware no.”\nLysiane ne Clodomir ne adawurubɔfo bi a wɔaboa wɔn ma wɔabegye nokware no\nSébastien ne Johanna yɛ awarefo a wofi France; wotu kɔɔ Benin wɔ 2010 mu. Sébastien kae sɛ, “Adwuma pii wɔ asafo no mu. Adwuma a yɛreyɛ wɔ ha no te sɛ nea yɛrefa ntetee soronko bi mu.” Sɛ wɔkɔ asɛnka a, sɛn na nkurɔfo gye asɛmpa no? Johanna kae sɛ: “Nkurɔfo rehwehwɛ nokware no denneennen. Sɛ yɛnam yɛn baabi koraa a, wobɛhwɛ na nkurɔfo aba yɛn nkyɛn rebebisa yɛn Bible mu asɛm anaa yɛn nhoma no bi.” Benin a wɔkɔe no aboa wɔn aware sɛn? Sébastien kae sɛ: “Ama yɛn aware asɔ paa. Nea ɛma m’ani gye koraa ne sɛ me ne me yere kɔ asɛnka da mũ nyinaa.”\nEric ne ne yere Katy yɛ akwampaefo wɔ Benin atifi fam. Ɛhɔ deɛ nnipa nnɔɔso. Bɛyɛ mfe du a atwam no na wɔwɔ France. Saa bere no wofii ase kenkan nsɛm a ɛfa baabi a wohia mmoa ho, na wɔne bere nyinaa asomfo nso bɔɔ ho nkɔmmɔ. Eyi maa wɔn kɔn dɔe sɛ wobetu akɔ amannɔne akɔboa. Enti afe 2005 no, wobuu wɔn kɛtɛ mu. Nokwasɛm ni, nkɔso baa ntɛmntɛm ma ɛyɛɛ wɔn nwonwa. Eric kae sɛ: “Yɛwɔ kuw bi mu wɔ Tanguiéta kurow mu. Mfe abien a atwam no na yɛyɛ adawurubɔfo 9, nanso seesei yɛadu 30. Yɛkɔ adesua Kwasida a, nnipa bɛyɛ 50 kosi 80 na ɛba. Sɛ mehwɛ nkɔso a aba a, m’ani gye araa ma minhu nea menyɛ mpo.”\nSƐNEA WUBEDI NSƐNNENNEN SO\nNsɛnnennen bɛn na wɔn a wotu kɔ aman foforo so no hyia? Benjamin adi mfe 33; ne nuabea ne Anne-Rakel. Afe 2000 mu no, ohyiaa ɔsɛmpatrɛwfo bi a na ofi Togo aba Denmark. Benjamin kae sɛ: “Meka kyerɛɛ ɔsɛmpatrɛwfo no sɛ mepɛ sɛ meyɛ akwampae adwuma. Ɔsɛmpatrɛwfo no kae sɛ: ‘Wunim, wubetumi ayɛ akwampae adwuma no wɔ Togo.’” Benjamin dwenee asɛm no ho. Ɔkae sɛ: “Saa bere no na minnyaa mfe 20 mpo, nanso na me nuanom mmea baanu adi kan dedaw wɔ Togo resom wɔ hɔ. Enti na ɛnyɛ den koraa sɛ metu akɔ hɔ.” Nanso bere a Benjamin kɔe no, ohyiaa nsɛnnennen. Ɔkae sɛ: “Ná mente French kasa biako mpo. Asram asia a edi kan no de na minhu so koraa, na mintumi ne obiara mmɔ nkɔmmɔ.” Nanso nkakrankakra ɔtee kasa no. Seesei Benjamin som wɔ Benin Betel. Ɔboa ma wɔde nhoma kɔma asafo ahorow, na ɔboa kɔmputa dwumadibea nso.\nEric ne Katy a yɛaka wɔn ho asɛm dedaw no dii kan kaa asɛm no kyerɛɛ ahɔho bi a wɔabɛtena France ansa na wɔretu akɔ Benin. Nanso ɛsono Afrika Atɔe koraa. Adɛn ntia? Katy kae sɛ: “Mfiase no na ɛyɛ den sɛ yebenya baabi pa atena. Na nsu ne anyinam ahoɔden nni fie a yɛte mu no mu. Yɛtenaa eyi mu asram pii.” Eric ka too so sɛ: “Ná nkurɔfo a wɔwɔ mpɔtam hɔ bɔ nnwom tuatua yɛn aso kosi anadwo dasum. Ná ɛsɛ sɛ yenya nneɛma a ɛte saa ho koma na yɛtena mu saa ara.” Wɔkae sɛ: “Nkurɔfo a wɔwɔ asasesin no mu nhyɛɛ da ntee asɛmpa no ho hwee, na sɛ yɛhwɛ anigye a yenya wɔ hɔ a yɛnkae yɛn haw mpo.”\nMichel ne Marie-Agnès yɛ awarefo a wofi France; wɔrekeka kɔ mfe 60. Bɛyɛ mfe anum ni na wotuu kɔɔ Benin. Mfiase no egyaw wɔn adwennwene. Michel kae sɛ na ebinom susuw sɛ gyinae a wɔasi no yɛ hu. “Efisɛ na akɔyɛ te sɛ nea obi asa hama wɔ wim de yɛn atena wheelbarrow mu nam so. Sɛ woanhu sɛ Yehowa na ɔrepia wheelbarrow no a, ehu betumi aka wo paa. Enti yegyaee yɛn ho hyɛɛ Yehowa nsa tu kɔe.”\nAHOBOA A WOBƐYƐ\nWɔn a wɔakɔboa wɔ ɔman foforo so no ahu sɛ, sɛ obi pɛ sɛ ɔkɔ bi a, ehia sɛ otu saa anammɔn yi: Toto nneɛma yiye. Siesie wo ho sɛ nea wobɛkɔ akɔto biara, wubemia w’ani atena mu. Hwɛ wo sika yiye; nni mmoro nea wɔatwa ato hɔ. Fa wo ho to Yehowa so.—Luka 14:28-30.\nSébastien a yɛadi kan aka n’asɛm no kae sɛ: “Ansa na me ne Johanna retu akɔ no, yesiee sika mfe abien. Nea ɛte ne sɛ na yɛnyɛ atotɔatotɔ, na na yɛnsɛe sika pii wɔ anigyede ho.” Afe biara wɔde asram kakra kɔyɛ adwuma wɔ Europa pɛ sika kakra na wɔde asram a aka no akɔyɛ akwampae adwuma no wɔ Benin. Eyi na aboa wɔn ma wɔakɔ so ayɛ adwuma no.\nAnuanom mmea asigyafo bɛyɛ 20 na wɔatu aba Afrika Atɔe fam. Wɔn mu biako ne Marie-Thérèse. Ná ɔka bɔs wɔ France, nanso 2006 mu no ɔsrɛɛ kwan afe biako wɔ adwumam de kɔɔ Niger kɔyɛɛ akwampae adwuma no wɔ hɔ. Ɔkɔɔ hɔ no na ohui sɛ afei na wanya ne koma so adwuma. Marie-Thérèse kae sɛ: “Bere a mesan baa France no, meka kyerɛɛ m’adwumawura sɛ mepɛ sɛ mesesa ɛbere a mede yɛ adwuma, na ɔpenee so. Enti efi saa bere no, May kosi August biara mekɔka bɔs wɔ France a, na maba Niger abɛyɛ akwampae adwuma fi September akosi April.”\nWɔn a ‘wɔhwehwɛ ahenni no kan’ betumi anya awerɛhyem sɛ Yehowa de ‘nneɛma a aka a wohia bɛma wɔn.’ (Mat. 6:33) Ma yɛmfa Saphira a ofi France asɛm no nyɛ nhwɛso. Ɔyɛ onuawa kwampaefo sigyani a ɔwɔ Benin. Seesei ɔrekeka kɔ mfe 30. Afe 2011, ɔkɔɔ France sɛ ɔrekɔpɛ adwuma ayɛ apɛ sika kakra asan akɔ Afrika akotwa afe biako. Eyi ne nea ɛto so asia a na ɔrekɔ Afrika. Saphira kae sɛ: “Ná ɛyɛ Fida, na na ɛno ne ɛda a etwa to a wɔde ama me wɔ adwumam. Nanso na aka me dadu na mede anya sika a mihia. Mereka yi na aka me nnawɔtwe abien pɛ wɔ France, enti mede asɛm no too Yehowa anim. Ankyɛ koraa na adwuma bi frɛɛ me sɛ wɔrepɛ obi ma wahyɛ obi anan nnawɔtwe abien.” Dwoda dui no, Saphira kɔɔ adwumam hɔ sɛ ɔrekohyia nea ɔrekosi n’anan no ma wɔakyerɛ no adwuma no ani so. Ɔkɔe no anikasɛm bi sii. Ɔkae sɛ: “Sɛɛ na ɛyɛ onuawa kwampaefo bi a ɔrepɛ dadu akɔ Akwampaefo Ɔsom Sukuu! Ná n’adwumawura aka akyerɛ no sɛ, sɛ wannya obi anhyɛ n’anan a, ɔremma ɔnkɔ. Enti na ɔno nso de asɛm no ato Yehowa anim sɛnea meyɛe no ara.”\nƐMA AKOMATƆYAM ANKASA\nAnuanom mmarima ne mmea bi aba Afrika Atɔe fam reka asɛm no. Wɔatena hɔ mfe pii na wɔde hɔ ayɛ wɔn kurom. Ebinom nso abetwa mfe kakra asan kɔ wɔn kurom. Nanso nnɛ ne nnɛ nyinaa mpo, wɔn a wɔabɛsom wɔ Afrika asan kɔ no twa so aba pa. Wɔahu sɛ ade a ɛma akomatɔyam paa ne sɛ obi betu ne ho asom Yehowa.\n^ nky. 6 Benin baa dwumadibea no na ɛhwɛ aman anan no nyinaa dwumadi so. French kasa na wɔka wɔ saa aman no mu.\nNtetee a Mede Mae\nPascal yɛ ɔkwampaefo ne asafo mu panyin a ofi France. Wasom wɔ Benin bɛboro mfe 12. Ɔkae sɛ: “Sɛ mehwɛ sɛnea anuanom mmarima ne mmea renya nkɔso wɔ ɔsom no mu a, na m’ani agye kwa.” Dɛn na wayɛ aboa binom ma wɔanya nkɔso?\nPascal kae sɛ: “Mehwɛ obiara ne ntetee a ohia na mede ama no. Sɛ me ne anuanom kɔ asɛnka a, mehwɛ sɛnea wokyia nkurɔfo na me nso mayɛ bi. Dɛn na ebinom sua fii me hɔ? Wosuaa sɛnea wɔbɛyɛ kyerɛwtohɔ wɔ asɛnka mu. Kurow no mu akwan bebree nni din, na adan dodow no ara nso nni nɔma. Adawurubɔfo no bi kɔ asɛnka a wɔnyɛ kyerɛwtohɔ biara, enti ɛnyɛ obiara na wɔkae san kɔ ne nkyɛn. Enti sɛ yenya obi a n’ani gye asɛm no ho a, mekyerɛ wɔn sɛnea wɔbɛkyerɛw onipa no ho asɛm kakra ne baabi a ɔte na ama yɛakae akɔsra no.”\nƆtoaa so sɛ: “Ɛhafo deɛ ɛnyɛ nhoma na wɔde sua ade; wɔde wɔn aso. Wobetumi asua kasa pii a wɔnhwɛ nhoma biako mu mpo. Nanso ɛba akenkan a, na ayere ama wɔn. Enti mekyerɛɛ anuanom mmerante bi akenkan; meka a na wɔaka adi m’akyi. Wɔreyɛ saa nyinaa na akenkan reyɛ wɔn dɛ. Afei mekyerɛɛ wɔn sɛnea yɛyɛ nhwehwɛmu. Wonyaa nkɔso ntɛmntɛm na ankyɛ na wɔpaw wɔn asafo mu asomfo.”


Odiyifo Elia Wɔ Ɔbodan Bi Mu Wɔ Bepɔw Horeb So | Nea Mmofra Betumi Asua Afi Bible Mu\nYehowa Hyɛɛ Elia Den\nYesebel tee nea ato Baal adiyifo no, na ne bo fuwii paa. Ɔsoma maa wɔkɔka kyerɛɛ Elia sɛ: ‘Ɔkyena, wubewu te sɛ Baal adiyifo no.’ Elia koma tui, enti oguan kɔɔ sare so. Ɔbɔɔ mpae sɛ: ‘Yehowa, afei deɛ mabrɛ. Wo deɛ, ma minwu.’ Esiane sɛ na Elia abrɛ nti, ɔdae wɔ dua bi ase.\nƆbɔfo bi nyanee Elia, na ɔka kyerɛɛ no bɔkɔɔ sɛ: ‘Sɔre na didi.’ Elia huu sɛ paanoo gu abo hyehyeehye bi so, na toa a nsu wom nso ka ho. Odidii na ɔnom nsu no, na ɔsan dae. Ɔbɔfo no san nyanee no bio, na ɔkaa sɛ: ‘Didi. Wuhia ahoɔden a wode betwa kwan no.’ Enti Elia san didii. Ɛno akyi no, otwaa kwan nna mmaako mmaako 40 awia ne anadwo kosii sɛ oduu Bepɔw Horeb so. Elia duu hɔ no, ɔkɔhyɛɛ ɔbodan bi mu na ɔdae. Nanso Yehowa ne no bɛkasae. Obisaa Elia sɛ: ‘Elia, woreyɛ dɛn wɔ ha?’ Elia buaa sɛ: ‘Ɛbɔ a Israelfo hyɛɛ wo no, wɔanni so. Wɔasɛe w’afɔremuka, na wɔakum w’adiyifo. Afei deɛ, wɔpɛ sɛ wokum me nso.’\nYehowa ka kyerɛɛ no sɛ: ‘Kɔ na kogyina bepɔw no so.’ Mfiase no, mframa kɛse bi bɔ faa ɔbodan no anim. Afei asase wosowee, na ogya nso dii akyi bae. Awiei koraa, Elia tee sɛ ɛnne bi a ano nyɛ den ne no rekasa bɔkɔɔ. Ɔde n’atade kataa n’anim, na opue fii ɔbodan no mu. Afei Yehowa bisaa no nea enti a ɔreguan. Elia kaa sɛ: ‘Aka me nko ara.’ Nanso Yehowa ka kyerɛɛ no sɛ: ‘Ɛnkaa wo nko ara. Nnipa 7,000 wɔ Israel a wɔda so ara som me. Kɔ na kɔpaw Elisa sɛ odiyifo na onsi w’ananmu. Ntɛm ara, Elia kɔyɛɛ nea Yehowa ka kyerɛɛ no no. Wo nso, sɛ woyɛ nea Yehowa pɛ a, wunnye nni sɛ ɔbɛboa wo? Aane, ɔbɛboa wo. Ma yɛnhwɛ biribi a esii bere a ɔpɛ no bae no.\n“Munnnwinnwen biribiara nnhaw mo ho, na mmom momfa mpaebɔ ne nkotɔsrɛ ne aseda so mfa mo adesrɛ nto Onyankopɔn anim ade nyinaa mu.”—Filipifo 4:6\nNsɛmmisa: Adɛn nti na Elia guan peree ne nkwa? Asɛm bɛn na Yehowa ka kyerɛɛ Elia?\n1 Ahene 19:1-18; Romafo 11:2-4\nSo Ɛyɛ a Wote Nka sɛ Aka Wo Nko Ara Ma Ehu Aka Wo?\nAsɛm bɛn na Yehowa ka kyerɛɛ Elia bere a ɔtee nka sɛ aka ɔno nko ara no? Dɛn na wubetumi asua afi asɛm a ɛtoo Elia no mu?\nElia—Ɔmaa Ne Nyankopɔn Kyekyee Ne Werɛ\nNsɛm a esisii bɛn na ɛmaa Elia abam bui kɛse ma ɔkae mpo sɛ ɔpɛ sɛ owu?


Sɛnea Wobɛboa W’adamfo a N’aware Agu | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Tzotzil Ukrainian Urdu Uzbek Venda Vietnamese Wallisian Waray-Waray Wolaita Xhosa Yoruba Zulu\nEbia wunim obi a n’aware agu. Yɛreka yi mpo ebia wunim nnipa pii a biribi saa ato wɔn. Ɛnnɛ awaregyae ayɛ sɛ yare a atu atese. Nhwɛso bi ni: Nhwehwɛmu bi a wɔyɛe wɔ Poland kyerɛ sɛ wɔn a wɔadi mfe 30 a wɔn aware adi mfe mmiɛnsa kosi nsia no aware keka; enya a, ebegu. Nanso ɛnyɛ saafo no nko ara na wɔanya asɛm.\nEkuw bi a ɛwɔ Spain a ɛhwɛ aware nsɛm so kae sɛ nhwehwɛmu kyerɛ sɛ awarefo a wɔwɔ Europa no mu fã begyae wɔn hokafo. Nokwasɛm ne sɛ, sɛ wokɔ aman a wɔanya nkɔso pii so a, asɛnkoro no ara na wobɛte.\nƐYƐ A NA WƆN ADWENE NYINAA ATU AFRA\nDɛn na ɛde eyi nyinaa ba? Maame bi a waben awaresɛm mu wɔ Europa apuei kae sɛ: “Ansa na wobetwa aware mu wɔ mmara mu no, na nsɛm bebree asisi. Wobɛhwɛ na aware no mu atetew ma obiara te ne baabi, nkitahodi nni hɔ na wɔasusuw nsɛm ho. Eyi nyinaa yɛ asɛm a ɛte koma.” Ɔka kaa ho sɛ: “Ɛba saa a, abufuw, huammɔdi, awerɛhow, ne aniwu” hyɛ wo so. Ɛtɔ da a, obi adwene bɛyɛ no sɛ onkum ne ho mpo. “Sɛ kɔɔto twa aware no mu a, na aka nea aka. Nea ne hokafo agyaa no no bɛyɛ hahaaha, na ebia obebisa ne ho sɛ: ‘Seesei a m’aware agu yi, mekɔe anaa mebae? Dɛn paa na meregye wɔ wiase?’”\nOnuawa bi a ɔde Ewa kae sɛ bere a n’aware gui no, n’ani wui efisɛ ne mpɔtam hɔfo hu no a, wɔde wɔn nsa tenetene ne so sɛ, ‘ne kunu agyaa no.’ Ɔkae sɛ: “Me bo fuwii paa. Na nkwadaa mmienu abɛda me so. Prɛko pɛ mabɛyɛ maame ne papa.” * Yɛnhwɛ onua bi nso a yɛfrɛ no Adam. Na ɔde mfe 12 asom sɛ ɔpanyin, na ɔkae sɛ: “M’ani awu ara ma edu baabi mpo a, na adan abufuw. Ɛtɔ da a mempɛ obiara anim ahwɛ.”\nƐNYƐ MMERƐW SƐ WƆBƐSAN AGYINA WƆN NAN SO\nEbinom wɔ hɔ a, awaregyae no akyi mfe pii mpo na wontumi nyaa nan nnyinaa so yiye. Wonnim nea daakye bɛyɛ. Ebia wɔbɛka sɛ wɔn asɛm mfa obiara ho. Ɔbaa bi a ɔkyerɛw nsɛm ba atesɛm krataa mu kae sɛ, sɛ obi aware gu a, “ɛsɛ sɛ ohu sɛ nneɛma nte sɛ kan no, enti sɛ asɛm bi si a gye ɔno ara.”\nStanisław nso aware gui, na akyiri yi ɔkae sɛ: “Bere a me ne me yere gyae aware no, yɛn mma mmaayewa mmienu no mpo, ɔbaa no amma kwan sɛ mede m’ani behu wɔn. Afei deɛ na ɛyɛ me sɛ obiara nnwen me ho, na Yehowa mpo apo me. Na wiase mpo afono me. Nanso akyiri yi mihui sɛ adwene a ɛte saa mfata.” Ɔbaa baako nso a n’aware gui ne Wanda. Na n’ani so atan no; onnim nea ebesi daakye. Ɔkae sɛ: “Ɛyɛɛ me sɛ, sɛ bere kakra begu mu a, me nuanom Kristofo mpo werɛ befi me ne me mma. Nanso mahu sɛ ɛnte saa koraa. Nokwasɛm ni, anuanom gyinaa yɛn akyi, na wɔsɔɔ m’asen ma metetee mmofra no ma wɔsom Yehowa.”\nEbesi ha no, ebia woahu sɛ obi aware gu a, otumi dwen nsɛm ho tra so. Ebia saafo no besusuw sɛ wɔn ho nni mfaso na obi ahaw ne ho wɔ wɔn ho. Ɛtɔ da nso a na wɔayɛ katee; biribi ketewaa bi a na ɔde ayɛ asɛm. Ɛba saa a, ebia wobenya adwene mpo sɛ asafo no mufo nni tema na n’asɛm nhia obiara. Nanso wɔn a wɔn aware agu te sɛ Stanisław ne Wanda di adanse sɛ wɔn nuanom Kristofo dwen wɔn ho paa. Nokwasɛm ne sɛ anuanom mmarima ne mmaa ayɛ saafo no mmoa pii. Sɛ mfiase no wɔanhu saa mpo a, akyiri yi wohu.\nWOSUSUW SƐ WƆAYƐ ANKONAM NA NNIPA APO WƆN\nKae sɛ yɛbɛbɔ mmɔden aboa yɛn nuanom a wɔn aware agu no deɛ, nanso ɛtɔ da a, wobesusuw sɛ wɔayɛ ankonam. Anuanom mmaa paa na asɛm no tumi ka wɔn kɛse. Sɛ wɔn aware gu a, ɛnyɛ den sɛ wobesusuw sɛ wɔn asɛm nhia obiara. Alicja kae sɛ: “Mfe nwɔtwe ni a m’aware gui. Nanso ebesi nnɛ nyinaa, ɛtɔ da a ɛyɛ me sɛ me so nni mfaso biara. Ɛba saa a, menka me ho nkɔ nnipa ho; mitumi kɔhyɛ baabi su saa.”\nAmpa, sɛ obi aware gu a obetumi akɔ tebea a yɛaka ho asɛm yi mu, nanso Bible ma yehu sɛ ɛmfata sɛ ɔbɛtew ne ho. Sɛ obi antie afotu yi a, ebewie ase no na ‘wɔatwe ne ho afi nyansa nyinaa ho.’ (Mmeb. 18:1) Sɛ obi susuw sɛ wayɛ ankonam na ohia afotu anaa awerɛkyekye a, ehia sɛ ɔma n’ani da hɔ. Sɛ ɔyɛ barima a, ɛsɛ sɛ ɔhwɛ yiye na ankɔyɛ sɛ daa ɔbaa bi hɔ na ɔkɔhwehwɛ awerɛkyekye. Saa ara nso na ɛnyɛ papa sɛ ɔbaa bɛma ne nan ayɛ ntiatia wɔ ɔbarima bi nkyɛn akɔpɛ mmoa. Eyi bɛboa na obiara annya akɔnnɔ a ɛmfata amma ne yɔnko.\nEbia yɛn nuanom a wɔn aware agu adwene bɛyɛ bebree. Sɛ ɛnnɛ ɛnyɛ awerɛhow a, na ɛyɛ abufuw; sɛ ɔkyena ɛnyɛ ankonamyɛ a, na wosuro nea ɛbɛba daakye. Ɛtɔ da mpo a, na ɛyɛ wɔn sɛ obiara apo wɔn. Momma yennye ntom sɛ awaregyae de tebea a ɛte saa ba, na ɛnyɛ mmerɛw sɛ obi begyina ano. Ne saa nti momma yensuasua Yehowa na yenso yɛn nuanom a wɔadi amia yi mu. (Dw. 55:22; 1 Pet. 5:6, 7) Momma yennya awerɛhyem sɛ mmoa biara a yebetumi de ama wɔn no, wɔn ani bɛsɔ. Wobehu sɛ anokwa, wɔwɔ nnamfo wɔ asafo no mu a wɔayi wɔn yam reboa wɔn.—Mmeb. 17:17; 18:24.\nAdwene a Ɛsɛ sɛ Yenya Wɔ Awaregyae Ho\nYehowa nkoa bu aware aniberesɛm. Nokwasɛm ne sɛ biribiara mu yɛhwɛ nea Kyerɛwnsɛm no ka. Sɛ yɛhwɛ Malaki 2:16 sɛɛ a, Onyankopɔn ka no pen sɛ “okyi awaregyae.” Ade baako pɛ a obi betumi agyina so agyae aware ne nna mu ɔbrasɛe. Enti ɛyɛ mfomso kɛse sɛ obi besusuw ho mpo sɛ obegyae aware bere a onni Bible mu nnyinaso biara. Yɛreka yi mpo wobɛhwɛ na wafi ase reyɛ nhyehyɛe akɔware obi foforo.—Gen. 2:22-24; Deut. 5:21; Mat. 19:4-6, 9.\nNanso yɛmfa no sɛ Kristoni bi hokafo afa n’akyi ma awaregyae aba. Ɛba saa a, ne nuanom mmarima ne mmaa a wɔwɔ asafo no mu bɛboa no. Wosuasua Yehowa, enti wɔyɛ nea wobetumi biara de boa treneefo a wɔn “honhom abotow.”—Dw. 34:15, 18; Yes. 41:10.\nDƐN NA WOBƐYƐ DE ABOA?\nWubetumi ayɛ biribi de aboa anuanom a wɔn aware agu no anaa? Wunim obi a ɔrefa tebea a yɛadi kan aka ho asɛm no mu? Dɛn na wubetumi ayɛ de aboa no? Hwɛ nea Bible ka wɔ asɛm no ho ne nea Kristofo bi ayɛ de aboa.\nTɔ wo bo ase tie no. (Mmeb. 16:20, 23)\nƐsɛ sɛ yegye tom sɛ, sɛ awaregyae ba a, ɛnyɛ obiara na ɔpɛ sɛ ɔka nea esii nyinaa. Sɛ ɔka sɛ ɔreka nea asi nyinaa a, ebia asɛm no ho yaw bɛma wakeka nsɛm bi, na akyiri yi obenu ne ho. (Mmeb. 12:25; Rom. 12:15) Michał boaa Adam a yɛadi kan aka ne ho asɛm no. Ɔkae sɛ ɛsɛ sɛ woyɛ aso tie, nanso ɛnsɛ sɛ wuyiyi w’asom sɛ wobete biribiara. Ɔtoaa so sɛ: “Mama Adam ahu sɛ, sɛ nsɛm hyɛ ne so a, anhwɛ a ɔbɛka biribi a ɛnsɛ sɛ ɔka, na akyiri yi obenu ne ho.” Enti Michał maa Adam hui sɛ ɔmpɛ sɛ ɔfeefee asɛm no mu. Nanso na ɔyɛ adamfo pa, enti sɛ Adam reka biribi a, ɔtɔ ne bo ase tie. Sɛ yɛkɔ adesua a, yebetumi ayɛ pii de aboa yɛn nuanom a wɔrehyia tebea a ɛte saa. Ansa na yebefi adesua ase anaa bere a yɛapɔn no, yebetumi abɛn wɔn abisa wɔn sɛ: “Nneɛma rekɔ so sɛn? Mitumi hu sɛ ɛnna fam koraa. Mepɛ sɛ wuhu sɛ mewɔ hɔ ma wo.”\nMa onhu sɛ wudwen ne ho. (Filip. 2:4)\nMirosław kae sɛ: “Me ne me yere yii bere bi sii hɔ boaa onuawa bi a n’aware agu. Nea yɛyɛe no bi ne sɛ yesiesiee ne korɔkorɔ, na yɛfaa no tenaa yɛn kar mu kohuu dɔkota.” Eyinom yɛ nneɛma nketenkete, nanso ɛboaa no paa. Nkakrankakra ɔsan gyinaa ne nan so bio. Anigyesɛm koraa ne sɛ ɔde ne ho hyɛɛ akwampae adwuma no mu, na ne ba baa a wadi mfe 11 bɔɔ asu.\nMa nea n’aware agu no nhu sɛ Yehowa nim nea ɔrefa mu.\nEbia ɛbɛyɛ no sɛ ɔnsɛ hwee. Ɛba saa a, kyekye ne werɛ na ma onhu sɛ ɔsom bo wɔ Onyankopɔn ani so. Nokwasɛm ne sɛ ‘yɛsom bo sen nkasanoma bebree.’ Yehowa ntoto yɛn ase koraa, efisɛ yɛda ne koma so. (Mat. 10:29-31) “Yehowa na ɔhwehwɛ koma mu,” enti sɛ w’aware agu a, onim nea worefa mu, na ɔte tebea no ase. Ɔrennan n’akyi nkyerɛ ne nkoa anokwafo no mu biara da. (Mmeb. 17:3; Dw. 145:18; Heb. 13:5) Enti bere a woreboa no nyinaa, ma onhu sɛ Onyankopɔn nim sɛ ɔmfa nokware no nni agorɔ na wayi ne yam resom no. Yehowa ani sɔ eyi nyinaa.—Filip. 2:29.\nHyɛ no nkuran ma ɔmfa ne ho mmata asafo no ho denneennen.\nSɛ obi adwene tu fra a, biribiara nka no sɛ ɔmmra adesua. Nanso biribi a ɛte saa na ɛbɛhyɛ no nkuran na ‘ahyɛ no den.’ (1 Kor. 14:26; Dw. 122:1) Sɛ mpanyimfo de wɔn ani to fam a, wobetumi aboa wɔn a wɔn aware agu ma wɔanya ahoɔden akɔ Kristofo nhyiam. Wanda a yɛaka ne ho asɛm dedaw no kae sɛ, “Yɛda so ara kae mmoa a mpanyimfo no de maa yɛn.”\nHyɛ no nkuran ma ɔmmɔ Onyankopɔn mpae na onsua ade, na onnye bere nnwinnwen nea ɔresua no ho. Eyi na ɛbɛma wabɛn Onyankopɔn paa. (Yak. 4:8)\nYehowa ne ade nyinaa so tumfoɔ pumpuni a ɔte soro, nanso ɔwɔ bere ma obiara a ‘ɔwɔ ahohia mu a ne honhom abotow na ne ho popo wɔ n’asɛm ho.’ Ma nea n’aware agu no nhu saa nokwasɛm yi, na si so kyerɛ no sɛ, sɛ yegye bere bɔ mpae na yesua ade a, yɛbɛbɛn Onyankopɔn. Eyi na yɛn mu biara hia na watumi agyina ne nan so.—Yes. 66:2.\nWo ne no mmom nyɛ asɛnka adwuma no. Sɛ nso ɛbɛyɛ yiye a, mommom nsiesie mo ho mma asafo nhyiam.\nEyi bɛma nea n’aware agu no ho abae no na watumi akeka ne ho. Marta boaa onuawa mmɔdenbɔfo bi a ne kunu gyaa no. Asɛm no bubuu onuawa no. Marta kae sɛ: “Na me ne no taa yɛ asɛnka adwuma no. Nea yɛde sii yɛn ani so wɔ asɛnka mu no, sɛ yetumi du ho a, yɛn ani gye paa. Ɛtɔ da a, yebom siesie yɛn ho ma adesua, na sɛ ɛbɛyɛ yiye a, yɛyɛ biribi ka yɛn ano.”


Nnwom 98 NA-TWI - Onyankopɔn, wiase Hene - Monto dwom - Bible Gateway\nNnwom 97Nnwom 99\nNnwom 98 Nkwa Asem (NA-TWI)\n98 Monto dwom foforo mma Awurade. Wayɛ anwonwade bebree! Ɔnam ne tumi ne n’ahoɔden kronkron so adi nkonim. 2 Awurade bɔɔ ne nkonimdi ho nkae; ɔdaa tumi a ɔnam so gye nkwa no adi kyerɛɛ aman. 3 Odii bɔ a ɔhyɛɛ Israelfo no so wɔ ne nokware ne ɔdɔ a ɔdɔɔ wɔn daa no mu. Nnipa a wɔwɔ baabiara ahu yɛn Nyankopɔn nkonimdi. 4 To dwom a ɛma ahosɛpɛw ma Awurade, mo asase nyinaa, momfa nnwom ne ahosɛpɛw nteɛteɛm nkamfo no.


1, 2. (a) Tebea soronko a wɔka ho asɛm wɔ Bible mu nhoma a ɛne Daniel no mu no bi ne nea ɛwɔ he? (b) Nsɛmmisa bɛn na ɛsɔre wɔ Daniel nhoma no ho wɔ yɛn bere yi mu?\nƆHENE tumfoɔ bi ani abere pɛ sɛ okum n’anyansafo efisɛ wontumi nka ne dae a ɛkyere adwene no na wɔakyerɛ ase. Wɔtow mmerante baasa a wɔpo sɛ wɔbɛsom ɔhoni tenteenten bi no gu fononoo a adɔ yiye mu, nanso wonwu. Wɔ apontow bi ase no, nnipa ɔhaha pii hu sɛ nsa bi rekyerɛw ahintasɛm agu ahemfie bi fasu ho. Atirisopamfo atirimɔdenfo bi ma wɔde akwakoraa bi kɔto gyata amoa mu, nanso hwee nyɛ no. Onyankopɔn diyifo hu mmoa anan wɔ anisoadehu bi mu, na nea wɔyɛ ho mfonini no rekɔ so mfe mpempem pii.\n2 Eyi yɛ Bible nhoma a ɛne Daniel no mu nsɛm kakraa bi pɛ. So ɛfata sɛ yesusuw nsɛm yi ho anibere so? Mfaso bɛn na nhoma a akyɛ yi betumi ayɛ ama yɛn bere yi? Dɛn nti na ɛsɛ sɛ yɛhaw yɛn ho wɔ nsɛm a esisii bɛyɛ mfe 2,600 a atwam ni ho?\nDaniel—TETE NHOMA MA NNƐ MMERE YI\n3, 4. Dɛn nti na nnipa pii susuw adesamma daakye ho ma ɛfata?\n3 Daniel nhoma no fã kɛse twe adwene si wiase tumidi so, asɛm a ɛho hia kɛse nnɛ. Ɛkame ayɛ sɛ obiara begye atom sɛ yɛte mmere a emu yɛ den mu. Nsɛm amanneɛbɔ ka kyerɛ yɛn da biara sɛ ɔhaw ahorow a emu yɛ den remene adesamma abusua no—na eyi rekɔ so wɔ nneɛma a ɛyɛ nwonwa a wɔatumi ayɛ wɔ nyansahu ne mfiridwuma mu nyinaa akyi.\n4 Susuw eyi ho: Onipa anantew ɔsram so, nanso wɔ mmeae pii no ontumi nnantew akwan a ɛwɔ okyinsoromma a n’ankasa te so no so a onsuro. Obetumi de nneɛma ahorow pii a ɛma asetra yɛ mmerɛw asiesie ofie nanso ontumi nsiw pae a mmusua mu repaapae no ano. Na watumi ayɛ nneɛma pii a nnipa de di nkitaho nanso ontumi nkyerɛ nkurɔfo sɛnea wɔtra ase wɔ asomdwoe mu. Abakɔsɛm ho nimdefo, Hugh Thomas, kyerɛwee bere bi sɛ: “Nimdeɛ ne nhomasua a atrɛw no mmaa adesamma nsuaa ahosodi ne sɛnea wɔne nnipa foforo tra ase asomdwoe mu ahe biara.”\n5. Dɛn na nnipa nniso ama aba mpɛn pii?\n5 Nea ɛbɛyɛ na nnipa ama asomdwoe bi atra wɔn mu no, wɔaboaboa wɔn ho ano ahyɛ nniso ahorow pii ase. Nanso, nea Ɔhene Salomo kae no yɛ nokware wɔ ne nyinaa fam: ‘Onipa adi onipa so tumi ma adan no bɔne.’ (Ɔsɛnkafo 4:1; 8:9) Nokwarem no, sodifo binom kura adwene pa. Nanso, ɔhene, ɔmampanyin, anaa kankabi biara ntumi nyi ɔyare ne owu mfi hɔ. Onipa biara ntumi mma yɛn asase yi nnan Paradise sɛnea Onyankopɔn atirimpɔw kyerɛ sɛ ɛnyɛ no.\n6. Dɛn nti na Yehowa nhia mmoa mfi nnipa nniso hɔ na ama n’apɛde ayɛ hɔ?\n6 Nanso, Ɔbɔadeɛ no pɛ sɛ ɔyɛ nneɛma a ɛtete saa, na obetumi ayɛ nso. Ɛho nhia sɛ obisa kwan fi nnipa nniso ahorow hɔ na watumi ama n’atirimpɔw ayɛ hɔ, efisɛ “amanaman te sɛ bokiti ho nsukoko a ɛresosɔ, na wobu wɔn sɛ nsenia mu mfutumawa bi.” (Yesaia 40:15) Yiw, Yehowa ne Amansan Hene. Enti, ɔwɔ tumi a ɛkorɔn koraa sen nnipa nniso horow de. Onyankopɔn Ahenni na ebesi nnipa nniso nyinaa ananmu na ama wahyira adesamma daa. Ebia baabiara nni hɔ a wɔkyerɛkyerɛ eyi mu pefee sen Bible nhoma a ɛne Daniel no mu.\nDaniel—NA ONYANKOPƆN DƆ NO YIYE\n7. Na hena ne Daniel, na na Yehowa bu no dɛn?\n7 Na Yehowa Nyankopɔn wɔ ɔdɔ kɛse ma Daniel a ɔde mfe pii somee sɛ ne diyifo no. Nokwarem no, Onyankopɔn bɔfo kaa Daniel ho asɛm sɛ “wɔdɔ n’asɛm sɛ.” (Daniel 9:23) Mfitiase Hebri asɛmfua a wɔkyerɛɛ ase “wɔdɔ n’asɛm sɛ” no betumi akyerɛ sɛ “wɔdɔ no kɛse,” “wobu no kɛse,” “wɔpɛ n’asɛm yiye” mpo. Na Daniel som bo yiye wɔ Onyankopɔn ani so.\n8. Ɛyɛɛ dɛn na Daniel kɔɔ Babilon?\n8 Ma yensusuw odiyifo yi a na wɔdɔ no no tebea soronko no ho. Wɔ 618 A.Y.B. mu no, Babilon hene Nebukadnesar betwaa Yerusalem ho hyiae. (Daniel 1:1) Ɛno akyi pɛɛ no, wɔkyeree Yudafo mmerante bi a na wɔasua nhoma yiye kɔɔ nnommumfa mu wɔ Babilon. Ná Daniel ka wɔn ho. Saa bere no na ɔbɛyɛ aberantewaa.\n9. Ntetee bɛn na wɔde maa Daniel ne ne Hebrifo ayɔnkofo no?\n9 Daniel ne n’ayɔnkofo Hanania, Misael, ne Asaria ka Hebrifo a wɔpaw wɔn sɛ wɔmfa mfe abiɛsa ntete wɔn mma “wonsua Kaldeafo nhoma ne kasa” no ho. (Daniel 1:3, 4) Nhomanimfo bi ka sɛ ɛbɛyɛ sɛ na eyi nyɛ kasasua kɛkɛ. Sɛ nhwɛso no, Ɔbenfo C. F. Keil ka sɛ: “Na ɛsɛ sɛ Daniel ne n’ayɔnkofo no sua Kaldeafo akɔmfo ne nhomanimfo nyansa a na wɔkyerɛkyerɛ wɔ Babilon sukuu ahorow mu no.” Enti na wɔrehyɛ da atete Daniel ne n’ayɔnkofo no ama aban adwuma.\n10, 11. Nsɛnnennen bɛn na Daniel ne n’ayɔnkofo no hyiae, na mmoa bɛn na Yehowa de maa wɔn?\n10 Hwɛ nsakrae kɛse a eyi yɛ maa Daniel ne n’ayɔnkofo no! Wɔ Yuda no, na wɔte Yehowa asomfo mu. Afei de, nnipa a wɔsom anansesɛm mu anyame ne anyamewa na wɔatwa wɔn ho ahyia. Nanso, ehu anka mmerantewaa Daniel, Hanania, Misael, ne Asaria. Wosii wɔn bo sɛ—tebea a na ɛsɔ gyidi hwɛ yi nyinaa akyi no—wɔbɛkɔ so akura ɔsom kronn mu denneennen.\n11 Na eyi renyɛ mmerɛw. Na Ɔhene Nebukadnesar yɛ Marduk, Babilon onyame titiriw no somfo a ɔyɛ nnam. Ɛtɔ mmere bi a, na nea ɔhene no hwehwɛ sɛ wɔyɛ no nye mma Yehowa somfo koraa. (Sɛ nhwɛso no, hwɛ Daniel 3:1-7.) Nanso, Daniel ne n’ayɔnkofo no nyaa Yehowa akwankyerɛ bere nyinaa. Wɔ mfe abiɛsa a wɔde tetee wɔn no mu no, Onyankopɔn ma wonyaa “nhoma ne nyansa nyinaa mu nimdeɛ ne anitew.” Afei nso, wɔmaa Daniel tumi a ɔde bɛkyerɛ anisoadehu ne adae ase. Bere a ɔhene no yɛɛ mmerante baanan yi sɔhwɛ akyiri yi no, ohui sɛ “wɔkyɛn akurukyerɛwfo ne pɛadeahufo a wɔwɔ n’ahenni nyinaa mu nyinaa mpɛn du.”—Daniel 1:17, 20.\nONYANKOPƆN NSƐM A ƆBƆƆ NO DAWURU\n12. Adwuma soronko bɛn na wɔde maa Daniel?\n12 Mfe pii a Daniel de traa Babilon no, ɔsomee sɛ Onyankopɔn somafo maa nnipa te sɛ Ahene Nebukadnesar ne Belsasar. Na adwuma a wɔde maa Daniel no ho hia yiye. Na Yehowa ama kwan ma Nebukadnesar asɛe Yerusalem, bere a ɔde no dii dwuma sɛ N’adwinnade no. Na wɔbɛsɛe Babilon nso wɔ bere bi akyi. Nokwarem no, Daniel nhoma no kamfo Yehowa Nyankopɔn sɛ Ɔsorosoroni ne Nea odi “nnipa ahenni so tumi.”—Daniel 4:17.\n13, 14. Dɛn na ɛtoo Daniel wɔ Babilon asehwe akyi?\n13 Daniel kɔɔ so yɛɛ ahemfie adwuma bɛyɛ mfe aduɔson kosii sɛ Babilon hwee ase. Ɔtraa ase hui sɛ Yudafo pii resan akɔ wɔn man mu wɔ 537 A.Y.B. mu, ɛwom sɛ Bible nka sɛ ɔne wɔn kɔe de. Anyɛ yiye koraa no, ɔkɔɔ so yɛɛ adwuma kosii Ɔhene Kores, nea ɔkyekyee Persia Ahemman no ahenni afe a ɛto so abiɛsa so. Eduu saa bere no, na Daniel reyɛ adi bɛyɛ mfe 100!\n14 Bere a Babilon hwee ase akyi no, Daniel kyerɛw n’asetra mu nsɛntitiriw too hɔ. Ɛnnɛ, ne kyerɛwtohɔ no yɛ Kyerɛw Kronkron no fã titiriw, na wɔfrɛ no Daniel nhoma. Nanso, dɛn nti na ɛsɛ sɛ yetie tete nhoma yi mu nsɛm?\nAKWAN ABIEN, ASƐM BIAKO\n15. (a) Akwan abien bɛn na wɔfaa so kyerɛw Daniel nhoma a ɛwɔ Bible mu no? (b) Ɔkwan bɛn so na Daniel nhoma no mu abasɛm no ho betumi aba yɛn mfaso?\n15 Wɔkyerɛw Daniel nhoma a ɛda nsow no wɔ akwan a ɛyɛ soronko koraa so—biako yɛ abasɛm na nea ɛka ho no yɛ nkɔmhyɛ. Daniel nhoma no mu nsɛm ahorow abien no nyinaa betumi ahyɛ yɛn gyidi den. Ɔkwan bɛn so? Abasɛm no—nea emu da hɔ fann wɔ Bible mu no mu biako—kyerɛ sɛ Yehowa Nyankopɔn behyira wɔn a wokura wɔn mudi mu ma no no na wahwɛ wɔn. Daniel ne n’ayɔnkofo baasa no gyinaa sɔhwɛ ahorow a ɛde wɔn nkwa too asiane mu ano. Ɛnnɛ, sɛ wɔn a wɔpɛ sɛ wɔkɔ so di nokware ma Yehowa no susuw wɔn nhwɛso no ho a, ɛbɛhyɛ wɔn den.\n16. Dɛn na yesua fi Daniel nhoma no mu nkɔmhyɛ ahorow no mu?\n16 Daniel nhoma no mu nkɔmhyɛ nsɛm no hyɛ gyidi den bere a ɛkyerɛ sɛ Yehowa di kan hu nsɛm a esisi wɔ abakɔsɛm mu mfehaha pii—mfe mpempem pii mpo no. Sɛ nhwɛso no, Daniel de wiase tumi horow a na ɛwɔ hɔ fi tete Babilon so besi “awiei bere” yi no sɔre ne wɔn asehwe ho nkyerɛkyerɛmu ma. (Daniel 12:4) Daniel dan adwene kɔ Onyankopɔn Ahenni a ɛhyɛ Ne Hene a wapaw no ne ne mfɛfo “ahotefo” nsa so de kyerɛ sɛ ɛne nniso a ɛbɛtra hɔ daa. Saa nniso yi bɛma Yehowa atirimpɔw ma yɛn asase yi abam koraa na ama wɔahyira wɔn a wɔpɛ sɛ wɔsom Onyankopɔn nyinaa.—Daniel2:44; 7:13, 14, 22.\n17, 18. (a) Ɔkwan bɛn so na Daniel nhoma no a yɛbɛhwehwɛ mu yiye no bɛhyɛ yɛn gyidi den? (b) Asɛm bɛn na ehia sɛ yebua ansa na yɛafi ase asua Bible nkɔmhyɛ nhoma yi?\n17 Anigyesɛm ne sɛ Yehowa nkora nsɛm a ebesisi daakye ho nimdeɛ so. Mmom no, ɔne nea “oyi ahintasɛm adi”. (Daniel 2:28) Sɛ yesusuw nkɔmhyɛ ahorow a wɔakyerɛw wɔ Daniel nhoma no mu mmamu ho a, ɛbɛhyɛ gyidi a yɛwɔ wɔ Onyankopɔn bɔhyɛ ahorow mu no den. Yebenya gyidi kɛse sɛ Onyankopɔn bɛma n’atirimpɔw abam pɛpɛɛpɛ wɔ bere pɔtee a wahyɛ no mu ne ɔkwan a ɔpɛ so.\n18 Wɔn a wɔde koma pa sua Bible mu nhoma a ɛne Daniel no gyidi bɛyɛ kɛse. Nanso, ansa na yebefi ase ahwehwɛ nhoma yi mu akɔ akyiri no, ehia sɛ yesusuw adanse a ɛkyerɛ sɛ nhoma yi yɛ nokware no ho. Akyinnyegyefo bi akasa atia Daniel nhoma no, na wɔaka sɛ wɔkyerɛw nhoma no mu nkɔmhyɛ ahorow no ankasa wɔ bere a enyaa mmamu no akyi. So nea akyinnyegyefo yi ka no yɛ nokware? Ti a edi hɔ no bebua asɛm yi.\n• Dɛn nti na Daniel yɛ nnɛ bere yi nhoma?\n• Ɛyɛɛ dɛn na Daniel ne n’ayɔnkofo no de wɔn ho kɔhyɛɛ Babilon aban adwuma mu?\n• Adwuma soronko bɛn na wɔde maa Daniel wɔ Babilon?\n• Dɛn nti na ɛsɛ sɛ yetie Daniel nkɔmhyɛ no?\n[Mfonini nkutoo na ɛwɔ kratafa 4]\n[Mfonini nkutoo na ɛwɔ kratafa 11]\nShare Share Daniel Nhoma no ne Wo\ndp ti 1 kr. 4-11


Sikasɛm Ho Dadwene—Sɛnea Wobɛdi So\nKENKAN WƆ Acholi Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bengali Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Cibemba Cinyanja Croatian Czech Dangme Danish Dutch Efik English Estonian Ewe Fijian Finnish French Ga Garifuna Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hmong (White) Hungarian Iban Igbo Iloko Indonesian Italian Japanese Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Marathi Maya Mazatec (Huautla) Mongolian Moore Myanmar Nahuatl (Huasteca) Ndebele (Zimbabwe) Ngabere Norwegian Nyaneka Nzema Oromo Ossetian Otetela Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quichua (Imbabura) Rarotongan Romanian Runyankore Russian Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tlapanec Tojolabal Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Urdu Vietnamese Waray-Waray Wayuunaiki Xhosa Yoruba Zande Zapotec (Isthmus) Zulu\nSikasɛm Ho Dadwene\nPaul yɛ okunu ne agya a ɔwɔ mma mmienu, na asɛm a ɔkae ne sɛ: “Bere a nneɛma boɔ huri kɔɔ soro wɔ yɛn man mu no, aduane boɔ yɛɛ den na na wonnya bi mpo ntɔ. Sɛ yɛrekɔtɔ aduane a, na yɛtumi de nnɔnhwerew pii di santen mu, nanso mpɛn pii no, ansa na ɛbɛdu yɛn nso no na aduane no asa. Ɔkɔm no maa nnipa dodow no ara fomfɔnee yie, na ebinom mpo twa hwee mmɔnten so. Nneɛma nketenkete boɔ kɔɔ soro paa ma enti na sika mpempem pii mpo ntumi ntɔ hwee. Awiei koraa no, ɔman no sika bɛyɛɛ sɛ nwura bi. Me sika a ɛwɔ sikakorabea, me nsiakyibaa, ne me pɛnhyen sika nyinaa hyewee.”\nNá Paul nim sɛ, sɛ n’abusua bɛtumi atena ase a, na ɛsɛ sɛ ɔde “nyansa” yɛ n’ade. (Mmebusɛm 3:21) Ɔkaa sɛ: “Ná meyɛ anyinam ahoɔden ho adwuma, nanso adwuma biara me nsa bɛsɔ mu no na meyɛ, ɛmfa ho sɛ akatua no sua no. Ebinom de nnuane anaa nneɛma foforo na na etua me ka. Sɛ wɔde samina nnan tua me ka a, mefa mmienu na matɔn mmienu. Nkakrankakra menyaa nkokɔ mma 40. Bere a wɔnyinii no, metɔn wɔn de tɔɔ nkokɔ mma 300. Akyiri yi mede nkokɔ 50 kɔgyee aburo mmɔtɔ mmienu. Metumi de saa aburo no hwɛɛ m’abusua ne mmusua foforo bere tenteenten.”\nNá Paul nim nso sɛ ade a nyansa wom a ɛsɛ sɛ obi yɛ ne sɛ ɔde ne ho bɛto Onyankopɔn so. Sɛ yɛdi Onyankopɔn ahyɛde so a, ɔboa yɛn. Ɛdefa asetenam nneɛma a yɛhia ho no, Yesu kaa sɛ: “Monnnwennwene nnha mo ho ɛfiri sɛ . . . mo Agya nim sɛ mohia saa nneɛma yi.”—Luka 12:29-31.\nAwerɛhosɛm ne sɛ, Satan, Onyankopɔn tamfo kɛse no, adaadaa wiase mu nnipa pii ma wɔde wɔn adwene nyinaa asi honam fam nneɛma so. Ebinom haw wɔn ho dodo wɔ nneɛma a wɔhia ne nea wɔsusu sɛ wɔbɛhia ho, na wɔyɛ nea wɔbɛtumi biara sɛ wɔn nsa bɛka nneɛma a wɔnhia ankasa mpo. Ebinom soa ɛka pii gu wɔn ho so, na sɛ ɛkɔ wɔn ani a, wɔhu sɛ Bible mu asɛm yi yɛ nokware: “Deɛ ɔgye obi hɔ bosea no yɛ akoa ma deɛ ɔbɔ no bosea no.”—Mmebusɛm 22:7.\nAfoforo nso sisi gyinae a ɛnyɛ koraa. Paul kaa sɛ: “Nnipa a yɛne wɔn te mpɔtam gyaa wɔn mmusua ne wɔn nnamfonom hɔ kɔhwehwɛɛ ‘asetena pa’ wɔ obi man so. Ebinom kɔe a na wɔnni tumi krataa, enti wɔannya adwuma anyɛ. Mpɛn pii no, na wɔde wɔn ho sie polisifo, na mpo wɔda abɔnten. Saa nkurɔfo no amfa wɔn ho anto Onyankopɔn so. Nanso na menim sɛ Onyankopɔn bɛboa yɛn, enti me ne m’abusua sii yɛn bo sɛ yɛbɛgyina sikasɛm mu ɔhaw no ano.”\nYƐTIEE YESU AFOTU\nPaul toaa so sɛ: “Yesu kaa sɛ: ‘Monnnwennwene ɔkyena ho, na ɔkyena no ara bɛnya ne dadwene. Da biara mu bɔne no ara dɔɔso ma da no.’ Enti daa mpae a na mebɔ ne sɛ, Onyankopɔn ‘mma yɛn nnɛ aduane’ na ɔkɔm anku yɛn. Na sɛnea Yesu kae no, Onyankopɔn tiee yɛn mpaebɔ. Ɛnyɛ nea yɛpɛ nyinaa na na yɛn nsa ka. Bere bi, mekɔtoo santen sɛ merekɔtɔ aduane a na mennim aduane kõ. Ɛreyɛ adu me so no, mehuu sɛ ɛyɛ yogɔt. Yogɔt yɛ aduane a mempɛ, nanso mefaa no saa ara. Saa anwummere no ɛno na yɛdi dae. Meda Onyankopɔn ase sɛ saa mmere bɔne no mu no, me ne m’abusua anna kɔm da.” *\nOnyankopɔn aka sɛ: “Merennya wo na merempa wo nso da.”—Hebrifoɔ 13:5\n“Seesei yɛn sikasɛm mu yɛ kakra. Nanso nea yɛfaa mu no ama yɛahu sɛ sɛ dadwene hyɛ obi so a, ano aduro paa ne sɛ ɔde ne ho bɛto Onyankopɔn so. Sɛ yɛkɔ so hwehwɛ Yehowa * apɛde na yɛyɛ a, ɔno nso bɛboa yɛn bere nyinaa. Yɛabɛhu sɛ asɛm a ɛwɔ Dwom 34:8 no yɛ nokware. Ɛka sɛ: ‘Monka nhwɛ na monhunu sɛ Yehowa yɛ; anigyeɛ ne ɔbarima a ɔdwane toa no.’ Ne saa nti sɛ sikasɛm mu ahokyere a ɛte saa ba bio mpo a, yɛnsuro.\nOnyankopɔn boa n’asomfo anokwafo ma wɔnya “aduane wɔ da yi mu”\n“Seesei yɛabɛhu paa sɛ ɛnyɛ adwuma anaa sika na onipa hia na ama watena ase, na mmom aduane. Yɛn ho pere yɛn sɛ yɛbɛhu Onyankopɔn bɔhyɛ yi mmamu: ‘Asase no so nnɔbaeɛ bɛdɔɔso.’ Enti ɛnkɔsi saa bere no, ‘sɛ yɛwɔ yɛn ano aduane ne deɛ yɛde kata yɛn ho a, yɛbɛma ɛno ara adɔɔso ama yɛn.’ Bible mu asɛm yi ma yɛnya awerɛkyekye, ɛka sɛ: ‘Mommma sikanibereɛ mmma mo asetena mu, na momma deɛ mowɔ no ara nnɔɔso mma mo. Na waka sɛ: “Merennya wo na merempa wo nso da.” Ɛma yɛnya akokoɔduro ka sɛ: “Yehowa ne me boafoɔ; merensuro.”’” *\nƐgye gyidi ankasa na obi atumi ne ‘Onyankopɔn anante’ sɛnea Paul ne n’abusua reyɛ no. (Genesis 6:9) Sɛ yɛrehyia sikasɛm mu ahokyere seesei oo anaa daakye na yɛbɛhyia bi oo, yɛbɛtumi asua biribi paa afi gyidi a Paul daa no adi ne nyansa a ɔde yɛɛ adwuma no mu.\nNanso sɛ abusua mu haw ahorow na ama dadwene ahyɛ yɛn so nso ɛ?\n^ nky. 9 Hwɛ Mateo 6:11, 34.\n^ nky. 10 Bible ma yɛhu sɛ Yehowa yɛ Onyankopɔn din.\n^ nky. 11 Hwɛ Dwom 72:16; 1 Timoteo 6:8; Hebrifoɔ 13:5, 6.


Ɛdeɛn na Anifuraefo Tumi Hu?\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Ewe Fijian Finnish French Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Maltese Myanmar Norwegian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Tswana Turkish Twi Ukrainian Vietnamese Waray-Waray Xhosa Zulu\n“Wɔwoo me no, wɔde aduro bi guu m’ani so, ná ano yɛ den enti ɛsɛee m’ani kakra. Medii bɛyɛ mfe 20 mpo deɛ, m’ani furae koraa ma enti na menni anigye.”—Paqui; ɔbaa bi a ɔne ne kunu nyinaa ani afura.\nNEA ɛde anifurae ba dɔɔso. Sɛ obi yare anaa opira a, ɛbɛtumi aka n’amemene ama n’ani afura. Sɛ obi ani nhu adeɛ papa anaasɛ n’ani fura koraa a, ɛma ne werɛ ho, ɛma ɛhu ka no, na ɛyɛ den sɛ ɔbɛgye atom. Nanso ɛbinom mma wei mmu wɔn abam; wɔbɔ mmɔden sɛ wɔbɛyɛ nneɛma a ɛbɛma wɔn ani agye.\nYɛn ani na yɛde hwɛ biribiara. Enti sɛ obi ani fura a, nneɛma a anka ɔde n’ani bɛhu no, ɔde n’aso, ne hwene, ne nsa ne ne tɛkrɛma na ɛhu.\nNwoma bi a ɛde Scientific American kyerɛ sɛnea adwene no yɛ adwuma. Ɛka sɛ adwene no tumi yɛ “nneɛma pii.” Ɛsan ka sɛ, “Adwene no na ɛkura nipadua no nyinaa. Enti nhwehwɛmu kyerɛ sɛ, sɛ nipadua no fa bi ho ka a, adwene no tumi boa akwaa a aka no ma ɛyɛ adwuma yie.” Yɛnhwɛ bi:\nAso: Yɛtumi de obi nanteɛ ne ɛne a ɔde kasa hyɛ no nso. Onifuraefo bi a ne din de Fernando kaa sɛ, “Mede nkurɔfo nanteɛ ne wɔn nne na ɛhu wɔn.” Juan nso ani afura; ɔkaa sɛ, “Onifuraefo deɛ, nkurɔfo nne na ɔde hu wɔn.” Sɛ obi ani agye anaa ne werɛ aho a, ɛne a ɔde kasa no ma yɛhu. Enti anifuraefo nso, wɔtumi de nkurɔfo nne hu sɛnea wɔte nka.\nEsiane sɛ anifuraefo nhu adeɛ nti wɔn aso di boa wɔn paa. Yɛmfa no sɛ nsuo retɔ anaa kar reba a, wɔte. Sɛ wɔwɔ dan bi mu a, ɛhɔ nnyegyee ma wɔtumi hu sɛnea ɛhɔ kɛse te. Wɔn aso boa wɔn ma wɔtumi hu baabi a ɛsɛ sɛ wɔfa na wɔampira.\nƐhwene: Adeɛ baako nso a ɛboa anifuraefo yɛ wɔn hwene. Ɛnyɛ nneɛma hwa nko ara na ɛma wɔte, ɛsan ma wɔhyɛ baabi nso. Nhwɛso bi ni, sɛ anifuraefo nam abɔnten a, baabi hwa ma wɔtumi hu sɛ yɛtɔn aduane wɔ hɔ, anaasɛ ɛhɔ yɛ dwam. Ɛne bi a wɔtaa te ne wɔn nsa nso boa wɔn ma wɔhyɛ nneɛma nsow.\nNsa: Ɔbarima bi a wɔfrɛ no Francisco kaa sɛ “Me nsa na ɛyɛ m’ani.” Anifuraefo sɔ abaa mu a wɔtumi nante. Wɔwoo Manasés no, na n’ani afura, enti abaa na ɔde suaa nante. Ɔkaa sɛ “m’aso, me hwene, me nsa ne m’adwene boa ma mehu baabi a mewɔ. Menam nso a abaa no nti mehu kwan.”\nObi rekenkan Ɔwɛn-Aban a wɔakyerɛw no Braille mu\nAnifuraefo pii de wɔn nsa kenkan nwoma a wɔde anifuraefo nkyerɛwde (Braille) ayɛ. Seesei, nneɛma bebree wɔ hɔ a anifuraefo bɛtumi de asua adeɛ na wɔne Onyankopɔn afa adamfo. Nwoma a ɛwɔ Braille mu da nkyɛn a, nneɛma a wɔbɛbɔ atie ne kɔmputa so dwumadie pii wɔ hɔ. Wei ma wɔtumi kenkan Bible ne Bible ho nwoma ahorow. *\nSaa nneɛma yi aboa Paqui ne ne kunu a yɛadi kan aka wɔn ho asɛm no paa. Ama wɔanya awerɛkyekye ne anidaso. Seesei wɔyɛ Yehowa Adansefo, na wɔn nuanom a wɔne wɔn som no boa wɔn paa. Paqui kaa sɛ, “Seesei yɛn ani gye na yɛtumi yɛ nneɛma pii nso.”\nObi ani fura a ɛnna fam. Nanso sɛnea amemene no ne nipadua no akwaa ahorow yɛ adwuma nti, ɔbɛtumi ayɛ nneɛma bebree ama n’ani agye!\n^ nky. 10 Yehowa Adansefo atintim Bible ho nwoma ahorow wɔ kasa bɛboro 25 wɔ Braille mu.\nM’ani Afura, Nanso Memmɔɔ Asesa\nOwura Marco Antonio wɔ yere ne mma, na ɔne obi nso abue adwuma. Wɔwoo no no, na n’ani afura. Nyan! kyerɛwfo ne no twetwee nkɔmmɔ faa anigye a wanya ne ɔhaw a wahyia ho.\nWokɔ adwuma a dɛn na woyɛ?\nObi frɛ a me na mefa fon no, na wɔn a yɛne wɔn di dwa no nso, me ne wɔn na ɛdi nsawɔsoɔ. Afei biribiara a ɛfa bank ho nso, me na meyɛ ho adwuma.\nƐdeɛn na wode gyegye w’ani?\nMepɛ nnwom paa. Mebɔ nnwom a na m’akoma atɔ me yam. Ɛtɔ da nso a mebɔ sanku. Esiane sɛ m’ani afura nti, mentumi mfa me nsa mmienu nyinaa mmɔ. Enti da a ɛdi kan a mɛbɔ no, mede me nsa nifa kenkan a na mede benkum no abɔ, efisɛ merentumi nkenkan nnwom a wɔde Braille akyerɛw na mensan mfa me nsa mmienu mmɔ. Ɛno nti, ɛyɛ a mebɔ ara ma emu nsɛm no ka me tirim ansa na akyiri yi matumi de me nsa mmienu abɔ.\nWoahyia ɔhaw bi pɛn?\nMeyɛ abofra no, m’awofo ne me nuanom hwɛɛ me yie paa; wɔanyɛ me sɛ yarefoɔ. Mayɛ onifuraefo yi deɛ, ɛtɔ da a me nan tumi kɔpem biribi anaa mete hwe. Nanso nneɛma a wɔn a wɔn ani hu adeɛ yɛ no, na me nso metumi yɛ mu bebree. Menyinii no, adeɛ a na ɛha me paa ne sɛ mentumi nka kar.\nSeesei m’aware awo na anigye wɔ yɛn abusua mu paa; obiara boa ne yɔnko. Nanso me ba David nso afa me yareɛ no bi, enti mereboa no ama wahu nea ɔbɛtumi ayɛ. Mepɛ sɛ ɔhu sɛ sɛ ɔto ne bo ase wɔ abrabɔ mu na ɔyere ne ho a, ɔbɛtumi ayɛ nneɛma pii.\nSeesei mehu sɛ wo ne ɔkraman na ɛnante. Adɛn ntia?\nMe kraman no din de Dante. Me ne no nam a mensuro na ɛma me ho yɛ ha. Meyere Loli de ɔhu adeɛ, enti merekɔ baabi a mennim hɔ a, ɔkɔgya me ne Dante sɛnea yɛbɛtumi ahyɛ kwan no nso. Ahyɛase no, na mennye nni sɛ ɔkraman no bɛtumi aboa me, enti me ne no nam a na mesuro. Nanso wama magye no adi paa. Yɛnam na sɛ mekyekyere n’ano a, biribiara ntwetwe n’adwene.\nMenim sɛ woyɛ Yehowa Danseni. Woyɛ dɛn sua Bible?\nKan no, na nneɛma a anifuraefo de sua adeɛ nnɔɔso, enti me yere Loli boaa me paa. Ɔno na na ɔkenkan Bible ne Bible ho nwoma ahorow kyerɛ me. Enti na metumi ma ɔkasa wɔ Kristofo nhyiam ase. Seesei deɛ, yɛwɔ Bible ne Bible ho nwoma a wɔde Braille akyerɛw, enti me ara metumi kenkan adeɛ. Afei nso metumi kɔ Yehowa Adansefo wɛbsaet jw.org so kɔtwe nneɛma bɔ tie. Braille no tumi ma mekenkan adeɛ wɔ kɔmputa so. Wɔayɛ nneɛma nketenkete bi wɔ kɔmputa no so a ɛma metumi nya Braille nkyerɛwde. Ɛyɛ anika kɛkɛ!\nSeesei mekɔ Yehowa Adansefo adwumayɛbea a ɛwɔ Madrid, Spain kɔboa ma wɔyɛ nwoma ahorow wɔ Braille mu. Saa akwannya yi ama m’ani agye paa. Wɔn a wɔyɛ Braille no mpɛ sɛ wɔyɛ biribi a anifuraefo nte ase. Enti wɔmfa yɛn a yɛn ani afira no adwenkyerɛ nni agorɔ koraa. Wei nti mɛtumi de me nsa asi me bo aka sɛ me nuanom a me ne wɔn som no pɛ m’asɛm na wɔbu me.\nWowɔ nkurɔfo a wo ne wɔn bɔ?\nAane. M’abusuafo ne me nuanom Yehowa Adansefo paa na me ne wɔn bɔ kɛse. Yɛkɔ nkurɔfo nkyɛn kɔka asɛmpa no kyerɛ wɔn. Wɔma m’ani gye; wɔmma mente nka sɛ meyɛ yarefoɔ na ɛtɔ da mpo a, wɔn werɛ fi sɛ m’ani afura!\nBio nso, asɛnka adwuma no ma menya kwan ka anidaso a ɛwɔ Bible mu no ho asɛm kyerɛ nkurɔfo. Nsɛm no bi ne nea ɛwɔ Yesaia 35:5 no. Ɛka sɛ, “anifirafoɔ ani bɛbue.” Yesu wɔ asase so no, ɔsaa anifuraefo yareɛ de kyerɛɛ nea ɔbɛyɛ daakye. (Mateo 15:30, 31) Nea Yesu yɛe no ma yɛhu sɛ anifurae nso ka yareɛ a ɔbɛtu ase no ho. Paradise ba asase so a, obiara nni hɔ a ɔbɛbue n’ano aka sɛ, ‘Meyare anaa madi dɛm.’—Yesaia 33:24; Luka 23:43.


Hiob 6 | Intanɛt So Bible| Wiase Foforɔ Nkyerɛaseɛ\nHiob anoyi (1-30)\nƆkae sɛ, ne su a ɔresu no, ntease wom (2-6)\nN’awerɛkyekyefo no yɛ nnaadaafo (15-18)\n“Asɛm a ɛyɛ nokware de, ɛnyɛ yaw!” (25)\n6 Ɛnna Hiob kae sɛ: 2 “Sɛ minyae a, anka wɔakari m’ahometew+ nyinaaNe m’amanehunu wɔ nsenia* mu! 3 Anka emu bɛyɛ duru asen mpoano anwea mpo. Ɛno nti na me kasa ayɛ hatuhatu yi.*+ 4 Efisɛ ade nyinaa so Tumfo no agyan awɔ me mu,Na me honhom renom emu bɔre;+Nneɛma a ɛyɛ hu fi Onyankopɔn hɔ aba me so. 5 Sɛ sare so afurum+ nya sare a, osu anaa?Na nantwi nya aduan a, osu? 6 Obi bedi aduan a ɛnyɛ dɛ a ɔremfa nkyene nto mu anaa?Anaasɛ ɔdɛw bi wɔ dua mu nsu tintann mu? 7 Mempɛ sɛ mede me nsa ka* saa nneɛma no. Ɛte sɛ efĩ a afra m’aduan. 8 O sɛ minyae a, anka m’abisade aba muAma Onyankopɔn ayɛ nea mepɛ ama me! 9 Minyae a, anka Onyankopɔn apene so sɛ ɔbɛpɛtɛw me!Minyae a, anka wayi ne nsa de akum me!+ 10 Anka ɛno mpo bɛma manya awerɛkyekye;Anka ɛyaw kɛse a merefa mu nyinaa akyi, medi ahurusi,Efisɛ mimmuu m’ani nguu Ɔkronkronni no asɛm so.+ 11 Mewɔ ahoɔden a mede bɛkɔ so atwɛn anaa?+ Na anidaso bɛn paa na ɛwɔ hɔ ma me a enti ɛsɛ sɛ mekɔ so tena ase?* 12 Adɛn, m’ahoɔden te sɛ ɔbotan? Anaa me honam yɛ kɔbere? 13 Mɛyɛ dɛn ahwɛ me ho,Bere a nneɛma a mede hwɛ me ho nyinaa afi me nsa? 14 Obiara a ɔde ɔdɔ a enni huammɔ kame ne yɔnko nipa no,+Ɔremfa ade nyinaa so Tumfo no suro nyɛ hwee.+ 15 Me ara me nuanom adaadaa me+ te sɛ asu a ɛtene wɔ awɔw bere mu,Wɔte sɛ asu a ɛtene wɔ awɔw bere mu a ɛyow. 16 Nsu a akyen ma nsu no ani yɛ tumm,Na emu na sukyerɛmma a anan hintaw. 17 Nanso sɛ bere so a, nsu no sã, na ɛntene bio;Sɛ ɔhyew ba a, ɛyow. 18 N’akwan dannan;Ɛtene kɔ anwea pradadaa so, na ɛyera. 19 Tema+ akwantufo hwehwɛ nsu no,Na Saba akwantufo*+ nso twɛn no. 20 Wɔn nsa anka nea wɔhwehwɛ, enti wɔn ani awu;Wɔba bedu hɔ, nanso wonnya hwee. 21 Saa ara na moayɛ me;+Moahu m’amanehunu a ɛyɛ hu no, na mo koma atu.+ 22 Adɛn, maka sɛ, ‘Momma me biribi’? Anaa maka sɛ momfa mo ahode no bi nkyɛ me? 23 Maka akyerɛ mo sɛ munnye me mfi ɔtamfo nsam?Anaa maka akyerɛ mo sɛ munnye me mfi atirimɔdenfo nsam? 24 Monkyerɛkyerɛ me, na mɛyɛ komm;+Mfomso a madi no, momma minhu. 25 Asɛm a ɛyɛ nokware de, ɛnyɛ yaw!+ Nanso mo kasakyerɛ no, adepa bɛn paa na ɛwom?+ 26 Adɛn, moayɛ mo adwene sɛ asɛm a mɛka biara, mobɛbɔ agu?Obi a n’adwene atu afra anom asɛm+ a mframa huw kɔ yi? 27 Nnyanka mpo, munya a, mobɛbɔ wɔn so ntonto,+Na mo ara mo adamfo mpo, munya a, mobɛtɔn no!*+ 28 Afei, monnan mo ani na monhwɛ me,Efisɛ merentwa atoro wɔ mo anim. 29 Mepa mo kyɛw, monsan nnwen ho bio; munnnwen bɔne mmma me;*Yiw, monsan nnwen ho bio, efisɛ meda so ara yɛ ɔtreneeni. 30 Mede me tɛkrɛma aka bɔne anaa? Adɛn, ɛyɛ mo sɛ minnim nea enti a merehu amane?*\n^ Ade a wɔde susuw biribi mu duru.\n^ Anaa “Ɛno nti na merekasa basabasa yi.”\n^ Anaa “Me kra mpɛ sɛ ɛde ne nsa ka.”\n^ Anaa “mema me nkwa (me kra) nna yɛ tenten.”\n^ Anaa “Saba akwantufo kuw.”\n^ Anaa “mode no bedi nsesa.”\n^ Anaa “mummmu me atɛnkyea.”\n^ Anaa “ɛyɛ mo sɛ biribi nye a, m’anom ntumi nhu.”


Dɛn Nti Na Ɛsɛ Sɛ Midi Nokware? | Mmabun Bisa Sɛ\nKENKAN WƆ Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Brazilian Sign Language Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Fijian Finnish Fon French Georgian German Greek Gun Haitian Creole Hausa Hebrew Hiligaynon Hindi Hindi (Roman) Hungarian Iban Igbo Iloko Indonesian Isoko Italian Japanese Kazakh Kazakh (Arabic) Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Myanmar Nepali Norwegian Ossetian Pangasinan Polish Portuguese Portuguese (Portugal) Romanian Russian Samoan Sepedi Serbian Serbian (Roman) Shona Sinhala Slovak Slovenian Spanish Swahili Swedish Tagalog Tatar Telugu Tetun Dili Thai Tiv Tsonga Tswana Turkish Twi Ukrainian Vietnamese Xhosa Yoruba Zulu\nNea enti a nnipa binom nni nokware\nNea enti a mfaso wɔ nokwaredi so\nNea w’atipɛnfo ka\nWɔ nnɛ wiase yi mu no, akɔyɛ sɛ mfaso nni nokwaredi so. Ade yi, nea ebinom ka ne sɛ:\n‘Sɛ manni atoro ankyerɛ m’awofo a wɔbɛtwe m’aso.’\n‘Sɛ manwia sukuu sɔhwɛ yi mu a, mɛwe.’\n‘Sɛ manwia saa ade yi a, ɛnde gye sɛ meto susu ansa na matumi atɔ.’\nAfei nso, ebia ebinom mpo bɛka sɛ, ‘sɛ́ wei de ɛnyɛ hwee. Adɛn, me nko ara na minni nokware? Nokwaredi de, wunhu sɛ abɔ obiara?’\nAsɛm no ho mmuae yɛ dabi. Nnipa pii a mmabun nso ka ho gye di sɛ nokwaredi so wɔ mfaso, na nea wogyina so ka saa no, ntease wom pa ara. Bible ka sɛ: “Nea onipa gu no, ɛno ara na obetwa.” (Galatifo 6:7) Yɛbɛka a, nea yɛbɛyɛ biara, yebetwa so aba pa anaa aba bɔne.\nSusuw ho hwɛ. Atoro a nnipa binom dii nti, yɛnhwɛ ɔhaw kɛse a ɛkɔfa brɛɛ wɔn.\n“Ná me ne aberante bi rekasa wɔ fon so nanso bere a me maame bisaa me no, meka kyerɛɛ no sɛ ɛnte saa. Me maame hui pefee sɛ meredi atoro. Bere a obisaa me ne mprɛnsa so nanso manka nokware no, ne bo fuwii pa ara. M’awofo amma mankɔ baabiara nnawɔtwe mmienu. Afei nso, wogyee me fon fii me nsam bosome baako; saa bere no nyinaa nso wɔamma manhwɛ TV. Efi saa bere no, manni atoro ankyerɛ m’awofo bio!”—Anita.\nSusuw wei ho hwɛ: Wohwɛ a, adɛn nti na ebegye bere ansa na Anita maame asan agye no adi bio?\nBible ka sɛ: “Afei a moayi nkontompo agu yi, mo mu biara nka nokware nkyerɛ ne yɔnko.”—Efesofo 4:25.\n“Midii atoro kyerɛɛ m’awofo, na metee nka sɛ mafa me ho adi kosii sɛ akyiri yi wɔsan bisaa me sɛ menka nea mise esii no nkyerɛ wɔn bio. Nea mekae ne nea na madi kan aka no anhyia koraa; na menkae nea mekae no mpo. Sɛ woka nokware bere nyinaa a, worenhyia ɔhaw a ɛte saa!”—Anthony.\nSusuw wei ho hwɛ: Wohwɛ a, dɛn na na anka ɛsɛ sɛ Anthony yɛ na saa animguase no amma?\nBible ka sɛ: “Atoro ano [tɛkrɛma] yɛ Yehowa akyide, na wɔn a wodi nokware no ma n’ani gye.”—Mmebusɛm 12:22.\n“Mewɔ adamfo bi a sɛ ɔrekasa a, ɔka ne nsɛm ma ɛyɛ dɛ dodo. Ɔhaahaa n’ani ka nea ennim nyinaa. Mepɛ n’asɛm na mebɔ mmɔden sɛ meremfa m’adwene nkɔ nea ɔka nyinaa so. Nanso, ɛyɛ me den pa ara sɛ megye no adi anaa menya ne mu awerɛhyem.”—Yvonne.\nSusuw wei ho hwɛ: Wohwɛ a, dɛn nti na nsɛm a Yvonne adamfo no haahaa n’ani ka, ne atoro “nketenkete” a odi no betumi asɛe ne din?\nBible ka sɛ: “Yɛpɛ sɛ yɛde nokwaredi bɔ yɛn bra wɔ biribiara mu.”—Hebrifo 13:18.\nSɛ ɔdan bi fapem nye a, etumi ka ɔdan no nyinaa; saa ara na sɛ wudi atoro a, etumi sɛe wo din\nAfei susuw mfaso a wo nokwaredi betumi de aba ho hwɛ.\nNá menam kwan so rekɔ baabi, na maame bi a odi m’anim sika tɔɔ fam. Mefrɛɛ no de ne sika no maa no. N’ani gyei pa ara na ɔkaa sɛ: ‘M’ani asɔ nea woayɛ yi pa ara. Ɛnyɛ nnipa nyinaa na wɔbɛyɛ nea woayɛ yi.’ Nea maame no kae no maa me ti dae efisɛ ohui sɛ mayɛ adepa.”—Vivian.\nSusuw wei ho hwɛ: Wohwɛ a, dɛn nti na Vivian nokwaredi no maa maame no ho dwiriw no? Ɔkwan bɛn so na Vivian nyaa ne nokwaredi no so mfaso?\nBible ka sɛ: “Anigye ne wɔn a wɔyɛ . . . adetrenee bere nyinaa.”—Dwom 106:3.\n“Ná adwuma a yɛn abusua yɛ ne sɛ yesiesie adan mu. Ɛtɔ mmere bi na yɛresiesie obi ɔfese a, na yetumi nya coins wɔ fam. Ɛba saa a, yɛsan de to ɔpon a ɛbɛn hɔ pa ara so. Adwumayɛfo no mu baako de, daa na ne bo afuw yɛn sɛ yɛyɛ frenkyemm dodo. Nea na ɔtaa ka ara ne sɛ ‘Wei ketekete yi de, sɛ́ ɛnyɛ sika!’ Nanso wunim? Bere nyinaa na ogye yɛn di pa ara.”—Julia.\nSusuw wei ho hwɛ: Suban pa a Julia daa no adi no, sɛ ɔrepɛ adwuma foforo a, sɛn na wobedi ne ho adanse akyerɛ obi a ɔpɛ sɛ ɔfa no adwuma mu no? Ne nokwaredi no bɛboa no sɛn?\nBible ka sɛ: “Yɛ nea wubetumi biara fa wo ho ma Onyankopɔn sɛ obi a ɔfata, odwumayɛni a ɛnsɛ sɛ ɔfɛre hwee ho.”—2 Timoteo 2:15.\n“Meyɛɛ adwuma nnɔnhwerew 64 nanso bere a merekogye m’akatua no, mihui sɛ wɔama me nnɔnhwerew 80 mmom akatua. Ɛwom sɛ migyee saa sika no a, anka metumi de atwitwa me ho kakra, nanso na merentumi nnye saa sika no. Mekaa ho asɛm kyerɛɛ nea na ɔretua me ka no, na n’ani gyei pa ara. Adwumakuw no wɔ sika, nanso ɛnyɛ me botae ne sɛ megye sika bi a ɛbɛyɛ te sɛ nea mawia.”—Bethany.\nSusuw wei ho hwɛ: Sɛ wuwia adwumakuw bi sika a, wobɛka sɛ ɛno de ɛnyɛ bɔne te sɛ nea wubewia onipa pɔtee bi ade anaa?\nBible ka sɛ: “Yehowa kyi okontomponi, na teefo na Ɔne wɔn di atirimsɛm.”—Mmebusɛm 3:32.\nMmɔden a sukuufo bɔ de wia sɔhwɛ mu nnansa yi no yɛ nwonwa pa ara. Sɛ wɔde saa mmɔdenbɔ no mu fã pɛ mpo sua ade a, anka wobetwa sɔhwɛ no!\nƐyɛ a mibisa me ho sɛ, ‘sɛ meka nokware a, ɔhaw kɛse bɛn na ebetumi de abrɛ me?’ Afei mede toto ɔhaw a sɛ midi atoro a metumi akɔ mu ho. Nsunsuanso a midi atoro a ɛde bɛba no, sɛ midwen ho a, ɛboa me ma mekwati atorodi.\nNnipa pii di atoro bere wɔte nka sɛ, sɛ wɔka nokware a ɛde wɔn bɛkɔ ɔhaw mu no. Nanso ɛyɛ papa sɛ wobɛka nokware na woanya asotwe mmom sen sɛ wubedi atoro na w’ahonim anaa wo tiboa ahaw wo.\nObiara di mfomso, nanso ɛnyɛ obiara na osua biribi fi ne mfomso mu.\nShare Share Dɛn Nti Na Ɛsɛ Sɛ Midi Nokware?\n“Nokwaredi Ketewaa Bi So Mfaso”\nSo Wubetumi Adi Nokware Wɔ Wiase a Aporɔw Yi Mu?\nDi Nokware Wɔ Biribiara Mu\nMayɛ Asoɔden Wɔ Fie—Dɛn Na Menyɛ?\nMɛyɛ Dɛn Ayɛ Me Homework Nyinaa Awie?\nMekyerɛw Nsɔhwɛ Na Mintwa a, Menyɛ Dɛn?\nSɛ Wokɔ Wo Sukuu Wɔ Fie a, Asɛm a Ɛwɔ Ha Yi Bɛboa Ama Akɔ Yiye Ama Wo\nƐsɛ Sɛ Wugyae Sukuu Anaa?\nAdɛn Nti Na Ɛsɛ Sɛ Mebɔ Mpae?\nMɛyɛ Dɛn Adi Aduan Pa?\nMeyɛ Obi a Memma Ɔhaw Mmu Mfa Me So Anaa?\nƐyɛ Papa Sɛ Mɛkeka Nnwuma Abɔ So Ayɛ Ne Nyinaa Abom?\nSɛ Mereyɛ Biribi a, Mɛyɛ Dɛn De M’adwene Nyinaa Asi So?


Leviticus 23 | Intanɛt So Bible| Wiase Foforɔ Nkyerɛaseɛ\nNna kronkron ne afahyɛ ahorow (1-44)\nTwam (4, 5)\nPaanoo a Mmɔkaw Nnim Afahyɛ (6-8)\nNnɔbae a edi kan a wɔde bɔ afɔre (9-14)\nNnawɔtwe Afahyɛ (15-21)\nƆkwampa a wɔbɛfa so atwa wɔn nnɔbae (22)\nTorobɛntohyɛn Afahyɛ (23-25)\nMpata Da (26-32)\nApata Afahyɛ (33-43)\n23 Yehowa toaa so ka kyerɛɛ Mose sɛ: 2 “Ka kyerɛ Israelfo sɛ, ‘Yehowa afahyɛ ahorow+ a ɛsɛ sɛ mobɔ no dawuru+ no yɛ nhyiam kronkron. M’afahyɛ ahorow no ni: 3 “‘Monyɛ adwuma nnansia, na da a ɛto so ason no yɛ da a ɛsɛ sɛ mohome koraa;+ ɛyɛ nhyiam kronkron. Ɛnsɛ sɛ moyɛ adwuma biara. Baabi a mobɛtena biara no, monkae sɛ ɛyɛ Homeda ma Yehowa.+ 4 “‘Eyinom ne Yehowa afahyɛ ahorow a ɛyɛ nhyiam kronkron no; bere no so a mommɔ no dawuru: 5 Bosome a edi kan no da a ɛto so 14 no+ anwummere* yɛ Yehowa Twam Afahyɛ.+ 6 “‘Saa bosome yi da a ɛto so 15 no yɛ Paanoo a Mmɔkaw* Nnim Afahyɛ ma Yehowa.+ Enti munni paanoo a mmɔkaw nnim nnanson.+ 7 Ɛda a edi kan no bɛyɛ nhyiam kronkron ama mo.+ Ɛnsɛ sɛ moyɛ adwumaden biara. 8 Mmom momfa nnanson mmɔ afɔre a wɔde ogya hyew mma Yehowa. Na da a ɛto so ason no yɛ nhyiam kronkron. Ɛnsɛ sɛ moyɛ adwumaden biara.’” 9 Yehowa toaa so ka kyerɛɛ Mose sɛ: 10 “Ka kyerɛ Israelfo sɛ, ‘Sɛ munya du asaase a mede rema mo no so na mutwa ɛso nnɔbae a, momfa mo aba a edi kan+ a moaboaboa ano atifi atifi no baako mmrɛ ɔsɔfo no.+ 11 Afei ɔsɔfo no nhim nnɔbae a wɔde abrɛ no no wɔ Yehowa anim na moanya nhyira. Onhim no da a edi Homeda so no. 12 Ɛda a mobɛma wɔahim nnɔbae no, momfa odwennini kumaa a wadi afe mmra mma wɔmfa mmɔ ɔhyew afɔre mma Yehowa. 13 Afei momfa ngo mfɔtɔw esiam muhumuhu efa nkyem du mu abien* mmɛbɔ aduan afɔre huamhuam* a wɔhyew ma Yehowa no. Momfa bobesa hin* nkyem anan mu baako nka ho mmɛbɔ nsã afɔre. 14 Ɛnsɛ sɛ mudi paanoo, mowe nkyewe, anaa mudi baali* a moatwa no foforo no bi kosi da a mode mo afɔrebɔde bɛba mo Nyankopɔn anim no. Baabi a mobɛtena biara, eyi yɛ ahyɛde a mubedi so daa wɔ mo awo ntoatoaso nyinaa mu. 15 “‘Homeda no akyi da a edi hɔ a mode nnɔbae a moaboaboa ano atifi atifi no baako bɛba abɛbɔ ohim afɔre no, monkan Homeda ason mfi saa da no.+ Ɛsɛ sɛ ɛyɛ nnawɔtwe ason pɛpɛɛpɛ. 16 Monkan nnafua 50,+ na ɛbɛkɔ akosi da a edi Homeda a ɛto so ason no akyi, na momfa nnɔbae foforo nyɛ aduan afɔre mmrɛ Yehowa.+ 17 Baabi a mote biara, momfa paanoo abien mmɛbɔ ohim afɔre. Momfa esiam muhumuhu efa nkyem du mu abien* ntõ paanoo a mmɔkaw wom no,+ na ɛnyɛ aba a edi kan mma Yehowa.+ 18 Momfa adwennini nkumaa ason a wɔte apɔw a wɔn mu biara adi afe ne nantwinini kumaa baako ne adwennini abien nka paanoo no ho mmra.+ Wɔmfa mmɔ ɔhyew afɔre mma Yehowa nka aduan ne nsã afɔre no ho, na ɛnyɛ afɔre huamhuam* a wɔde ogya hyew ma Yehowa. 19 Momfa apɔnkye ba baako mmɔ bɔne ho afɔre+ na momfa adwennini nkumaa abien a wɔn mu biara adi afe mmɔ asomdwoe afɔre.+ 20 Ɔsɔfo no mfa adwennini nkumaa abien no nka paanoo a wɔde aba a edi kan yɛe no ho, na onhim sɛ ohim afɔre mma Yehowa. Ɛyɛ kronkron ma Yehowa, na ɛbɛyɛ ɔsɔfo no dea.+ 21 Saa da no du a, mommɔ dawuru+ sɛ ɛyɛ nhyiam kronkron ma mo. Ɛnsɛ sɛ moyɛ adwumaden biara. Baabi a mobɛtena biara, eyi yɛ ahyɛde a mubedi so daa wɔ mo awo ntoatoaso nyinaa mu. 22 “‘Sɛ moretwa mo asaase so nnɔbae a, munntwa nea ɛwɔ afuw no anoano no nyinaa, na monnsesaw nea aka ase no.+ Munnyaw mma ahiafo*+ ne ahɔho a wɔabɛsoɛ mo mu no.+ Mene Yehowa mo Nyankopɔn.’” 23 Yehowa toaa so ka kyerɛɛ Mose sɛ: 24 “Ka kyerɛ Israelfo sɛ, ‘Bosome a ɛto so ason no da a edi kan no, monhome koraa. Ɛyɛ nhyiam kronkron a wɔbɛhyɛn torobɛnto de abɔ no dawuru.+ 25 Ɛnsɛ sɛ moyɛ adwumaden biara, mmom mommɔ afɔre a wɔde ogya hyew mma Yehowa.’” 26 Yehowa toaa so ka kyerɛɛ Mose sɛ: 27 “Bosome a ɛto so ason yi da a ɛto so du no de, ɛyɛ Mpata Da.+ Ɛyɛ nhyiam kronkron ma mo; munni awerɛhow,*+ na mommɔ afɔre a wɔde ogya hyew mma Yehowa. 28 Ɛnsɛ sɛ moyɛ adwuma biara saa da yi, efisɛ ɛyɛ da a wɔbɛpata ama mo+ wɔ Yehowa mo Nyankopɔn anim. 29 Obiara* a wanni awerɛhow* saa da no, wobekum no.*+ 30 Na obiara* a ɔbɛyɛ adwuma biara saa da no, mekum no. 31 Ɛnsɛ sɛ moyɛ adwuma biara. Na baabi a mobɛtena biara, eyi yɛ ahyɛde a mubedi so daa wɔ mo awo ntoatoaso nyinaa mu. 32 Ɛyɛ da a mobɛhome koraa, na bosome no da a ɛto so akron no anwummere no, munni* awerɛhow.+ Munni homeda no mfi anwummere nkosi anwummere.” 33 Yehowa toaa so ka kyerɛɛ Mose sɛ: 34 “Ka kyerɛ Israelfo sɛ, ‘Bosome a ɛto so ason yi da a ɛto so 15 no yɛ Apata* Afahyɛ ma Yehowa, na nnanson na mode bedi.+ 35 Ɛda a edi kan no yɛ nhyiam kronkron, na ɛnsɛ sɛ moyɛ adwumaden biara. 36 Momfa nnanson mmɔ afɔre a wɔde ogya hyew mma Yehowa. Ɛda a ɛto so awotwe no yɛ nhyiam kronkron ma mo,+ na mommɔ afɔre a wɔde ogya hyew mma Yehowa. Ɛyɛ nhyiam titiriw. Ɛnsɛ sɛ moyɛ adwumaden biara. 37 “‘Eyinom ne Yehowa afahyɛ ahorow+ a ɛsɛ sɛ mobɔ no dawuru sɛ ɛyɛ nhyiam kronkron+ a mobɛbɔ afɔre a wɔde ogya hyew ma Yehowa: ɔhyew afɔre+ ne aduan afɔre+ ne nsã afɔre+ sɛnea wɔahyehyɛ ama da biara. 38 Eyinom nyinaa akyi no, mode afɔre a mobɛbɔ no Yehowa home nna,+ mo akyɛde,+ mo bɔhyɛ afɔre,+ ne mo ayamye afɔre+ a mode bɛma Yehowa no nso bɛba. 39 Nanso bosome a ɛto so ason no da a ɛto so 15, bere a moaboaboa mo asaase so nnɔbae ano no, munni Yehowa afahyɛ no nnanson.+ Ɛda a edi kan ne da a ɛto so awotwe no, ɛsɛ sɛ mohome koraa.+ 40 Ɛda a edi kan no, mompɛ nnua fɛfɛ so aba ne berɛw+ ne dua mmaa a ahaban wɔ so kusuu ne nsuano nnua, na munni ahurusi+ nnanson wɔ Yehowa mo Nyankopɔn anim.+ 41 Ɛyɛ Yehowa afahyɛ a ɛsɛ sɛ mudi no nnanson afe biara.+ Eyi yɛ ahyɛde a mubedi so daa wɔ mo awo ntoatoaso nyinaa mu; bosome a ɛto so ason mu na munni afahyɛ yi. 42 Montenatena apata ase nnanson.+ Ɛsɛ sɛ Israel man mma nyinaa tenatena apata ase, 43 sɛnea ɛbɛyɛ a mo nkyirimma behu+ sɛ bere a miyii Israelfo fii Egypt asaase so no, apata ase na mema wɔtenatenae.+ Mene Yehowa mo Nyankopɔn.’” 44 Ɛnna Mose kaa Yehowa afahyɛ ahorow no ho asɛm kyerɛɛ Israelfo no.\n^ Anaa “momma mo kra nni awerɛhow.” “Awerɛhow” a wɔreka ho asɛm wɔ ha no, nkurɔfo te ase sɛ, obi de nneɛma bi bɛkame ne ho, na wakyen ne ho kɔm mpo.\n^ Ebetumi nso akyerɛ, “wanyɛ akɔnkyen.”\n^ Anaa “momma mo kra nni.”


Malakias 3 APSD-CEB – Malaki 3 ASCB\n1Hwɛ! Mɛsoma me ɔbɔfoɔ a ɔbɛsiesie ɛkwan ama me. Na afei, mpofirim, Awurade a morehwehwɛ no no bɛba nʼasɔredan mu. Na apam no ho ɔbɔfoɔ a mopɛ no no bɛba, sɛdeɛ Asafo Awurade seɛ nie.\n2Na hwan na ɔbɛtumi agyina ne da a ɔbɛba no ano? Sɛ opue a, hwan na ɔbɛtumi agyina? Ɔbɛyɛ sɛ ogya dɛreɛ a wɔde nane dadeɛ anaa ntoma sifoɔ samina. 3Ɔbɛtena ase sɛ obi a ɔhoa dwetɛ ho. Ɔbɛte Lewifoɔ no ho na wɔayɛ sɛ sikakɔkɔɔ ne dwetɛ. Afei Awurade bɛnya mmarimma a wɔde ayɛyɛdeɛ bɛba wɔ kronkronyɛ mu, 4na afɔrebɔdeɛ a ɛfiri Yuda ne Yerusalem bɛyɛ deɛ ɛsɔ Awurade ani sɛdeɛ na ɛteɛ wɔ mfeɛ a atwam no.\n5“Enti mɛtwe abɛn mo, abɛbu atɛn. Mɛyɛ ntɛm adi adanseɛ atia ntafowayifoɔ, awaresɛefoɔ ne atorofoɔ, wɔn a wɔsisi adwumayɛfoɔ wɔ wɔn akatua ho, wɔn a wɔhyɛ akunafoɔ ne nwisiaa so na wɔbu ntɛnkyea tia ahɔhoɔ na wɔnnsuro me,” sɛdeɛ Asafo Awurade seɛ nie.\nWɔbɔ Onyankopɔn Korɔno\n6“Meyɛ Awurade a mennsakyera. Ɛno enti na mo Yakob asefoɔ, wɔnsɛee mo no. 7Ɛfiri mo nananom ɛberɛ so, moatwe mo ho afiri me mmara ho. Moanni so. Monsane mmra me nkyɛn, na me nso mɛba mo nkyɛn,” sɛdeɛ Asafo Awurade seɛ nie.\n“Nanso mobisa sɛ, ‘Ɛkwan bɛn so na yɛmfa nsane mmra?’\n8“Onipa bɛtumi abɔ Onyankopɔn korɔno anaa? Nanso, mobɔ me korɔno! Na mobɛbisa sɛ, ‘ɛkwan bɛn so na yɛfa bɔɔ wo korɔno?’\n“Wɔ ntotosoɔ dudu ne afɔrebɔdeɛ mu. 9Nnome aba mo so, ɔman mu no nyinaa, ɛfiri sɛ, morebɔ me korɔno. 10Momfa ntotosoɔ dudu no nyinaa mmra adekoradan3.10 Adekoradan: Adekoradan a ɛwɔ kronkron mu kronkron (1 Ah 7.51; 2 Be 31.11-12; Neh 13.12). Ɔsoro mpomma—Ɛkyerɛ asetena mu nhyira bebree. (2 Ah 7.2,19; Nnw 78.23-24). Mɛhwie…nhyira—Nhyira apam a mahyɛ ho bɔ no (5 Mose 28.12; Yes 44.3). no mu, na aduane mmra me fie. Monsɔ me nhwɛ saa ɛkwan yi so, na monhwɛ sɛ meremmue ɔsoro mpomma na merenhwie nhyira bebree ngu mo so a morennya baabi nkora ne nyinaa mpo.” Sɛdeɛ Asafo Awurade seɛ nie. 11“Meremma mmoa mmɛsɛe mo mfudeɛ na borɔdɔma aba rente ngu wɔ ɛberɛ a ɛmmereɛ,” sɛdeɛ Asafo Awurade seɛ nie. 12“Na aman no nyinaa bɛka sɛ wɔahyira mo, ɛfiri sɛ, mo asase so bɛyɛ anika,” sɛdeɛ Asafo Awurade seɛ nie.\n13“Moaka nsɛm a ɛmfata atia me, nanso mobisa sɛ, ‘Asɛm bɛn na yɛaka atia wo?’ Sɛdeɛ Asafo Awurade seɛ nie.\n14“Moaka sɛ, ‘Onyankopɔn som yɛ ɔbrɛguo, na yɛdii nʼahyɛdeɛ so na yɛkɔɔ Asafo Awurade anim te sɛ wɔn a wɔredi awerɛhoɔ no, mfasoɔ bɛn na yɛnyaeɛ? 15Afei, wɔfrɛ ɔhantanni no deɛ wɔahyira no. Nokorɛm, nnebɔneyɛfoɔ di yie, na mpo wɔn a wɔne Onyankopɔn di asie no, wɔfa wɔn ho di.’ ”\n16Ɛnna wɔn a wɔsuro Awurade no ne wɔn ho wɔn ho kasaeɛ, na Awurade tieeɛ na ɔgyee wɔn so. Wɔn a wɔsuro Awurade na wɔdi ne din ni no, wɔtwerɛɛ wɔn din wɔ nwoma mmobɔeɛ so wɔ nʼanim de yɛɛ nkaeɛ adeɛ.\n17“Wɔbɛyɛ me dea,” sɛdeɛ, Asafo Awurade seɛ nie. Ɛda a mɛkeka me ho no, wɔbɛyɛ mʼahodeɛ a ɛsom bo. Mede wɔn ho bɛkyɛ wɔn, sɛdeɛ agya nya ayamhyehyeɛ de ɔba a ɔyɛ ɔsetie ho kyɛ no no. 18Na mobɛhunu nsonsonoeɛ a ɛda ateneneefoɔ ne amumuyɛfoɔ ntam, ne wɔn a wɔsom Onyankopɔn ne wɔn a wɔnnsom Onyankopɔn no ntam.\nASCB : Malaki 3


Yohane 12 - Nkwa Asem (NA-TWI) | Biblica\nYohane 12 - Nkwa Asem (NA-TWI)\n1Aka nnansia na Twam Afahyɛ no adu no, Yesu kɔɔ Betania, kurow a na Lasaro a Yesu nyanee no fi awufo mu no te mu no mu. 2 Wɔtow Yesu pon. Marta na ɔsomee wɔ saa opontow yi ase. Lasaro tenaa Yesu nkyɛn pɛɛ wɔ ɔpon no ho. 3 Wɔredidi no, Maria faa ngohuam bi a ne bo yɛ den behwie guu Yesu nan ase de ne tinhwi popae. Ngo no hua gyee ofie hɔ nyinaa.\n4 Yuda Iskariot a ɔyɛ asuafo no mu baako a akyiri yi obeyi Yesu ama no ani annye nea ɔbea yi yɛe no ho, 5 enti ɔkae se, “Adɛn nti na wantɔn saa ngohuam yi na yɛamfa sika no amma ahiafo?” 6 Ɛnyɛ sɛ na odwen ahiafo ho nti na ɔkaa saa asɛm yi, na mmom na ɔyɛ ɔkorɔmfo na esiane sɛ na ɔhwɛ asuafo no sika so nti, na owiawia bi.\n7 Yesu kae se, “Munnyaa ɔbea yi haw! Nea ɔbea yi ayɛ yi, ɔde asiesie me ama me wu. 8 Mo ne ahiafo na ɛwɔ hɔ bere biara, na me de, me ne mo rentena hɔ daa.”\n9 Bere a Yudafo no tee sɛ Yesu wɔ Betania no, wɔn mu pii kɔɔ hɔ; ɛnyɛ Yesu nko nti na wɔkɔɔ hɔ, na mmom, wɔkɔɔ hɔ sɛ wɔrekɔhwɛ Lasaro a Yesu nyanee no fii awufo mu no nso. 10 Afei, asɔfo mpanyin no bɔɔ pɔw sɛ wobekum Lasaro nso, 11 efisɛ, esiane Lasaro wusɔre no nti, na nnipa bebree retwe wɔn ho afi Yudafo mpanyin no ho abedi Yesu akyi.\n12 Ade kyee no, nnipadɔm a wɔaba Twam Afahyɛ no tee sɛ Yesu reba Yerusalem no, 13 wobubuu berɛw de kohyiaa no kwan de ahurusi teɛteɛɛm se, “Hosiana! Nhyira nka nea ɔreba wɔ Awurade din mu no. Nhyira nka Israelhene!”\n14 Yesu rekɔ no, na ɔte afurum ba bi so sɛnea Kyerɛwsɛm hyɛɛ ho nkɔm se, 15 “Nsuro, Sion babea! Hwɛ sɛ wo hene te afurum ba so reba wo nkyɛn.”\n16 Mfitiase no, asuafo no ante eyinom nyinaa ase kosii sɛ wɔhyɛɛ Yesu anuonyam no ansa na wɔrekae sɛ, Kyerɛwsɛm no aka saa asɛm yi nyinaa afa no ho dedaw na ɛno ara ne nea wɔayɛ ama no no.\n17 Nnipa a na wɔwɔ hɔ a wɔhui sɛ Yesu nyanee Lasaro fii awufo mu no kaa asɛm a esii no kyerɛɛ afoforo. 18 Eyi nti na nnipa bebree kɔe sɛ wɔrekohyia Yesu kwan no, efisɛ, na wɔate sɛ wayɛ anwonwade.\n19 Farisifo no huu nea ɛrekɔ so no, wɔkae se, “Anyɛ ye! Monhwɛ sɛ nnipa no nyinaa atu adi n’akyi!”\n20 Afahyɛ bere no mu no, Helafo bi nso kɔɔ Yerusalem sɛ wɔrekɔsom. 21 Wɔkɔɔ Filipo a ofi Betsaida no nkyɛn kɔka kyerɛɛ no se, “Owura, yɛpɛ sɛ yehu Yesu.” 22 Filipo kɔbɔɔ Andrea amanneɛ maa wɔn baanu kɔka kyerɛɛ Yesu.\n23 Yesu ka kyerɛɛ wɔn se, “Bere no aso sɛ wɔbɛhyɛ Onipa ba no anuonyam. 24 Mereka nokware akyerɛ mo se, sɛ wɔamfa burofua anhyɛ fam amma amporɔw na amfifi a, ɛda so yɛ burofua no ara, nanso sɛ ɛporɔw na efifi a, ɛsow aba pii. 25 Obiara a ɔdɔ ne kra no, bɛhwere ne nkwa, na nea ɔnnɔ ne kra no, benya nkwa a enni awiei.\n26 ”Obiara a ɔpɛ sɛ ɔsom me no, ɛsɛ sɛ odi m’akyi; na baabiara a mewɔ no, ɛsɛ sɛ m’asomfo nso wɔ hɔ bi.”\n27 Yesu kae se, “Afei de, me kra ho yeraw no na asɛm bɛn na menka? Menka se, ‘Agya, gye me fi saa amanehunu yi mu anaa?’ Nanso eyi nti na wosomaa me baa wiase sɛ mimmehu amane. 28 Agya, hyɛ wo din anuonyam!” Ɔkasa wiei no, nne bi fi soro kae se, “Mahyɛ no anuonyam dedaw na mɛsan mahyɛ no bio.” 29 Nnipakuw a na wɔwɔ hɔ no tee nne no, wɔkae se aprannaa na ɛrebobɔ mu. Ebinom nso kae se, ɔsoro bɔfo na ɔkasa kyerɛɛ no.\n30 Nanso Yesu ka kyerɛɛ wɔn se, “Mo nti na saa nne yi kasae na ɛnyɛ me nti. 31 Afei bere adu sɛ wobu wiase atɛn na wotu ɔbonsam a odi wiase so no gu. 32 Sɛ wonya ma me so fi asase mu a, mɛtwe nnipa nyinaa aba me nkyɛn.” 33 Ɔkaa eyi de kyerɛɛ owu ko a obewu no.\n34 Nnipa no kae se, “Kyerɛwsɛm no di adanse sɛ, Agyenkwa no renwu da. Adɛn nti na woka kyerɛ yɛn se, ɛsɛ sɛ wɔma Onipa Ba no so? Hena ne saa Onipa Ba no?”\n35 Yesu buaa wɔn se, “Me hann no bɛhyerɛn ama mo mmere tiaa bi mu. Ɛno nti, monnantew mu bere a mowɔ saa hann no mu yi nkɔ baabiara a mopɛ sɛ mokɔ ansa na sum aduru; anyɛ saa a morenhu kwan. 36 Bere a mowɔ hann mu yi, munnye hann no nni na moayɛ hann no mma.” Yesu kaa nsɛm yi wiei no, ofii hɔ de ne ho kohintawee.\n37 Ɛwom sɛ na Yesu ayɛ anwonwade ahorow ama Yudafo no ahu de, nanso na wonnye no nni ara. 38 Eyi ne odiyifo Yesaia asɛm a ɔkae se, “Awurade, hena na obegye yɛn adi? Na hena nso na obegye wánwonwadwuma no adi sɛ adansedi?” 39 Yudafo no annye anni efisɛ, na odiyifo Yesaia asan aka se, 40 “Onyankopɔn afura wɔn ani, na wapirim wɔn koma sɛnea ɛbɛyɛ a wɔrenhu ade na wɔrente biribiara ase, anaasɛ wɔbɛdan aba me nkyɛn na masa wɔn yare.” 41 Yesaia kaa eyi faa Yesu anuonyam a daakye obenya a Onyankopɔn yi kyerɛɛ no no ho.\n42 Mpo, na Yudafo mpanyin no mu pii gye Yesu di, nanso na wosuro sɛ, sɛ Farisifo no hu wɔn a, wɔremma wɔmma asɔredan no mu bio. 43 Na wɔpɛ sɛ nnipa bɛkamfo wɔn sen sɛ Onyankopɔn bɛhyɛ wɔn anuonyam.\n44 Yesu teɛɛm se, “Obiara a ogye me di no, ɛnyɛ me nko na ogye me di, na ogye nea ɔsomaa me no nso di. 45 Na nea ohu me no hu nea ɔsomaa me no nso. 46 Maba wiase sɛ hann, na obiara a ogye me di no ankɔ so antena sum mu. 47 Obiara a ɔte másɛm na onni so no, meremmu no atɛn. Efisɛ, mamma sɛ merebebu nnipa atɛn, na mmom mebae sɛ merebegye wɔn nkwa. 48 Obiara a ɔpo me na onnye másɛm nni no, ɔtemmufo bi wɔ hɔ a obebu no atɛn. Me nsɛm a maka akyerɛ mo no na atemmu da no ebebu mo atɛn. 49 Nsɛm a maka no nyinaa, ɛnyɛ me ara ankasa m’adwene na mede ka kyerɛɛ mo, na mmom ɛyɛ nea Agya no ka kyerɛɛ me sɛ menka nkyerɛ mo no.\n50 “Minim sɛ asɛm biara a Agya no ahyɛ me sɛ menka no de nnipa kɔ nkwa a enni awiei mu; enti asɛm a ɔbɛka akyerɛ me se menka biara no, ɛno na meka!”\nNA-TWI : Yohane 12


24 Na nnawɔtwe no da a edi kan no, wɔde ohuam a wɔasiesie no yɛɛ ntɛm kɔɔ ɔda no so.+ 2 Nanso wohui sɛ wɔamunum ɔbo no afi ɔda no ano,+ 3 na bere a wɔkɔɔ mu no, wɔanhu Awurade Yesu amu no.+ 4 Bere a wɔn tirim ayɛ wɔn keserenee no, hwɛ! mmarima baanu a wɔhyehyɛ ntade hyɛnn begyinaa wɔn nkyɛn.+ 5 Bere a ehu aka mmea no na wɔasisi wɔn ti ase no, mmarima no ka kyerɛɛ wɔn sɛ: “Adɛn nti na morehwehwɛ Nea ɔte ase no wɔ awufo mu? 6 [[Onni ha, na mmom wɔanyan no.]]+ Monkae nea ɔka kyerɛɛ mo bere a na ɔda so wɔ Galilea no,+ 7 sɛ etwa sɛ woyi onipa Ba no hyɛ abɔnefo nsa na wɔbɔ no asɛndua mu na da a ɛto so abiɛsa no wasɔre.”+ 8 Enti wɔkaee ne nsɛm no,+ 9 na wɔsan fii ɔda no so de eyinom nyinaa ho amanneɛ kɔmaa dubiako no ne wɔn a aka no nyinaa.+ 10 Ná ɛyɛ Maria Magdalene, ne Yoana,+ ne Yakobo maame Maria. Afei nso, mmea a aka+ a wɔka wɔn ho no kaa eyinom kyerɛɛ asomafo no. 11 Nanso, nsɛm yi yɛɛ wɔn sɛ nsɛnhunu bi, na wɔannye mmea no anni.+ 12 [[Na Petro sɔre tuu mmirika kɔɔ ɔda no so, na ɔbɔɔ ne mu ase no, ohuu nwera no nkutoo. Enti ofii hɔ kɔe, a nea asi no ama ne ho adwiriw no.]] 13 Na hwɛ! da no ara na wɔn mu baanu rekɔ Emaus a ɛyɛ akuraa bi a efi hɔ kɔ Yerusalem bɛyɛ akwansin ason, 14 na na wɔrebɔ nea asi no nyinaa+ ho nkɔmmɔ. 15 Bere a wɔrebɔ nkɔmmɔ na wɔresusuw ho no, Yesu ankasa bɛtoo+ wɔn na ɔne wɔn bɔɔ anan nantewee; 16 nanso wɔanhu sɛ ɛyɛ ɔno.+ 17 Obisaa wɔn sɛ: “Dɛn asɛm na monam kwan so resusuw ho yi?” Na wogyinae a wɔn anim ayɛ bosaa. 18 Wɔn mu biako a ne din de Kleopa bua see no sɛ: “Wo nkutoo na wote Yerusalem a woyɛ ɔhɔho a enti wunnim asɛm a asi hɔ nnansa yi?” 19 Na obisaa wɔn sɛ: “Asɛm bɛn?” Wɔka kyerɛɛ no sɛ: “Nea ɛfa Nasareni+ Yesu, a ɔbɛyɛɛ odiyifo+ a ɔwɔ tumi wɔ nnwuma ne kasa mu wɔ Onyankopɔn ne ɔman no nyinaa anim no ho no, 20 ne sɛnea yɛn asɔfo mpanyin ne atumfoɔ no yii no mae ma wobuu no kumfɔ na wɔbɔɔ no asɛndua mu no.+ 21 Nanso na yɛwɔ anidaso sɛ saa ɔbarima yi na wɔayi no sɛ ommegye Israel;+ yiw, na eyinom nyinaa akyi no, ɛnnɛ ne da a ɛto so abiɛsa a nsɛm yi sisii. 22 Bio nso, mmea+ bi a wofi yɛn mu maa yɛn ho dwiriw yɛn, efisɛ wɔyɛɛ ntɛm kɔɔ ɔda no so 23 nanso wɔanhu n’amu no, na wɔbɛkae sɛ abɔfo yii wɔn ho adi kyerɛɛ wɔn ma wɔaka sɛ ɔte ase. 24 Afei, wɔn a wɔne yɛn wɔ hɔ no binom kɔɔ ɔda+ no so; na wokohui sɛ ɛte saa, sɛnea mmea no bɛkae pɛpɛɛpɛ, nanso wɔanhu no.” 25 Enti ɔka kyerɛɛ wɔn sɛ: “O mo a munni adwene na moyɛ nyaa mo komam sɛ mubegye nea adiyifo no kae nyinaa adi!+ 26 So na enhia sɛ Kristo no hu amane+ yi nyinaa na ɔkɔ n’anuonyam mu?”+ 27 Na ɔde fi Mose+ ne Adiyifo+ no nyinaa so kyerɛkyerɛɛ wɔn nsɛm a ɛfa ne ho mu wɔ Kyerɛwnsɛm no nyinaa mu. 28 Awiei koraa no, wɔbɛn akuraa a na wɔrekɔ ase no, na ɔyɛɛ te sɛ nea ɔretoa so akɔ n’anim. 29 Nanso wɔhyɛɛ no denneennen sɛ: “Tena yɛn nkyɛn, efisɛ ɛreyɛ adu anwummere na ade anya asa.” Enti ɔkɔtenaa wɔn nkyɛn. 30 Na ɔne wɔn te adidii no ɔfaa paanoo hyiraa so bubui, na ofii ase de maa wɔn.+ 31 Afei wɔn aniwa buebuei koraa ma wohui sɛ ɛyɛ ɔno; na ɔyera fii wɔn nkyɛn.+ 32 Na wɔkeka kyerɛɛ wɔn ho sɛ: “Bere a ɔne yɛn rekasa wɔ ɔkwan so na ɔrekyerɛ Kyerɛwnsɛm no mu kyerɛ yɛn no, ampusuw yɛn koma anaa?” 33 Na dɔn no ara mu no, wɔsɔre san kɔɔ Yerusalem, na wokohuu dubiako no ne wɔn a wɔka wɔn ho no sɛ wɔahyiam, 34 reka sɛ: “Ampa, wɔanyan Awurade na oyii ne ho adi kyerɛɛ Simon!”+ 35 Afei wɔn ankasa nso kaa nsɛm a esii wɔ ɔkwan so ne sɛnea wɔnam paanoo bubu so huu no+ no ho asɛm. 36 Na wɔreka eyinom nyinaa ho asɛm no ɔno ankasa begyinaa wɔn mfinimfini [[ka kyerɛɛ wɔn sɛ: “Asomdwoe nka mo.”]] 37 Nanso esiane sɛ na ehu aka wɔn, na wosuro+ nti, wosusuwii sɛ wɔahu honhom bi. 38 Enti ɔka kyerɛɛ wɔn sɛ: “Adɛn nti na moahaw, na dɛn nti na mo komam yɛ mo naa? 39 Monhwɛ me nsa ne me nan, na moahu sɛ ɛyɛ me ara; momfa mo nsa nso me mu+ nhwɛ, efisɛ honhom nni honam ne nnompe+ sɛnea muhu sɛ mewɔ yi.” 40 [[Na ɔkaa eyi no, ɔde ne nsa ne ne nan kyerɛɛ wɔn.]] 41 Nanso bere a anigye nti wonnye nni+ na asɛm no yɛ wɔn nwonwa no, ɔka kyerɛɛ wɔn sɛ: “So mowɔ aduan bi wɔ hɔ?”+ 42 Na wɔmaa no apataa sin bi a wɔatoto;+ 43 na ogye dii+ wɔn anim. 44 Afei ɔka kyerɛɛ wɔn sɛ: “Eyi ne me nsɛm a meka kyerɛɛ mo bere a na meda so ka mo ho no,+ sɛ etwa sɛ nea wɔakyerɛw afa me ho wɔ Mose mmara ne Adiyifo+ no ne Nnwom+ no mu nyinaa ba mu.” 45 Afei obuee wɔn adwene mu yiye ma wɔtee Kyerɛwnsɛm no ase,+ 46 na ɔka kyerɛɛ wɔn sɛ: “Saa kwan yi so na wɔakyerɛw sɛ Kristo no behu amane na da a ɛto so abiɛsa no wasɔre afi awufo mu,+ 47 na ne din so na wobegyina aka adwensakra a ɛma bɔne fafiri+ ho asɛm wɔ amanaman nyinaa mu+—wobefi ase afi Yerusalem;+ 48 mobɛyɛ nneɛma yi ho adansefo.+ 49 Na hwɛ! meresoma nea m’Agya ahyɛ ho bɔ no aba mo so. Mo de, montena kurow no mu nkosi sɛ wobefi soro ama mo tumi.”+ 50 Na ɔde wɔn fii adi dii wɔn anim kɔɔ Betania, na ɔmaa ne nsa so hyiraa wɔn.+ 51 Na ɔrehyira wɔn no ɔne wɔn ntam tetewee na wɔmaa no so kɔɔ soro.+ 52 Na wɔkotow no san de anigye kɛse baa Yerusalem.+ 53 Na wɔtenaa asɔrefie hɔ daa hyiraa Onyankopɔn.+